Dua gerai nasi ayam tular tiada sijil Halal

GEORGE TOWN: Jabatan Hal Ehwal Agama Islam Pulau Pinang (JHEAIPP) mendapati sebuah gerai makanan di Sungai Ara, dekat sini, yang tular sejak semalam berhubung dakwaan seorang peniaga Muslim mengambil bekalan nasi ayam dan itik daripada restoran bukan Islam, tidak memiliki Sijil Pengesahan Halal Malaysia (SPHM).

Pemangku Pengarah JHEAIPP, Mohd Hanif Omar @ Wahab, berkata pemeriksaan pihaknya di satu lagi cawangan gerai itu di pusat membeli belah di Persiaran Gurney di sini, juga tidak memiliki SPHM.

Katanya, gerai di Sungai Ara tidak dibuka dan cawangannya di Persiaran Gurney beroperasi.

Hasil siasatan JHEAIPP bersama Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang mendapati makanan dimasak di cawangan Persiaran Gurney turut dibawa untuk dijual di gerai Sungai Ara, katanya dalam kenyataan, malam ini.

Mohd Hanif berkata pihaknya telah menasihatkan dua lelaki yang merupakan pemilik gerai berkenaan  memohon SPHM daripada JHEAIPP.

Katanya, siasatan terhadap restoran nasi ayam dan itik bukan Islam di Paya Terubong juga tidak memiliki SPHM.

“Pemilik gerai di Sungai Ara dan cawangan di Persiaran Gurney hanya menghantar makanan yang tidak habis dijual ke restoran Paya Terubong untuk diberi makan kepada anjing  peliharaan pemilik premis berkenaan  dan membasuh bekas-bekas serta peralatan makanan di sana,”katanya.

Sejak semalam, tular video berdurasi dua minit 38 saat berhubung dua lelaki Melayu dilihat memasuki sebuah restoran bukan Islam di Paya Terubong dipercayai untuk mengambil nasi ayam dan menjualnya di gerai milik orang Melayu di Sungai Ara. – BERNAMA


Polis buka kertas siasatan video dakwa anggota lakukan peras ugut

KUALA LUMPUR: Polis membuka satu kertas siasatan berhubung penularan video di aplikasi sosial semalam yang mendakwa seorang anggota polis memeras ugut individu di Bulatan Dato Onn di sini.

Pemangku Ketua Polis Kuala Lumpur, Datuk Yahaya Othman berkata, Jabatan Siasatan Jenayah Ibu Pejabat Polis Daerah (IPD) Dang Wangi telah mengenal pasti individu dan anggota polis terlibat dan mereka akan dipanggil untuk diambil keterangan

“Kes disiasat mengikut Seksyen 384 Kanun Keseksaan dan Seksyen 233 Akta Komunikasi dan Multimedia 1998 dan kertas siasatan yang lengkap akan dikemukakan kepada Timbalan Pendakwa Raya bagi tindakan selanjutnya,” katanya dalam kenyataan di sini hari ini.

Menurut Yahaya, siasatan awal pihak polis mendapati individu yang dirakam telah mendakwa diperas ugut oleh anggota polis berkenaan kerana tidak membawa dokumen pengenalan diri.

Katanya, orang ramai dinasihatkan tidak  mudah percaya dengan penyebaran maklumat di media sosial tanpa sumber sahih dan individu yang mempunyai maklumat mengenai kejadian berkenaan boleh menghubungi IPD Dang Wangi di talian 03-2600 2222.

Terdahulu, tular video berdurasi satu minit 48 saat di aplikasi TikTok semalam memaparkan seorang anggota polis lengkap beruniform melakukan pemeriksaan terhadap individu berlatar belakangkan Memorial Tunku Abdul Rahman di Bulatan Dato Onn. – BERNAMA


KKM laksana persiapan hadapi Monsun Barat Daya, El Nino

PUTRAJAYA: Kementerian Kesihatan (KKM) telah menggerakkan persiapan rapi di semua fasiliti kesihatan peringkat negeri dan pusat bagi menghadapi kesan Monsun Barat Daya serta fenomena El Nino, kata Menteri Kesihatan, Dr Zaliha Mustafa.

“Kita mempunyai jentera dalam KKM yang akan beri rawatan terbaik kepada mangsa… macam El Nino, ia beri perubahan haba ketara di negara ini.

“Mereka yang berdepan gejala berkaitan suhu tinggi, kita galakkan datang ke hospital dan jumpa doktor serta dapatkan rawatan segera,” katanya kepada pemberita selepas menghadiri Majlis Rumah Terbuka Hari Raya Persatuan Industri Farmaseutikal Malaysia (MOPI) di sini hari ini.

Ketua Pengarah Jabatan Meteorologi Malaysia (MetMalaysia), Muhammad Helmi Abdullah hari ini berkata, Monsun Barat Daya dijangka bermula pada 15 Mei dan berterusan sehingga September ini yang akan menyebabkan taburan hujan lebih rendah berlaku di kebanyakan tempat pada tempoh itu.

Beberapa agensi meteorologi antarabangsa pula meramalkan pembentukan El Nino akan bermula pada pertengahan 2023 hingga awal 2024 dan banyak negara telah mengambil langkah berjaga-jaga untuk mencegah kesan buruk fenomena itu.

Dalam perkembangan lain, Dr Zaliha berkata, KKM berhasrat mempertingkatkan kerjasama dengan pemain industri farmaseutikal di negara ini dalam pelbagai bidang antaranya perkongsian maklumat.

“Kita bincang kerjasama dari sudut berkongsi data dan kolaborasi yang boleh dimainkan lagi,” katanya. – BERNAMA


Baik Tun berehat di tikar sejadah dan muhasabah diri – Shamsul Iskandar

CYBERJAYA: Ketua Penerangan PKR, Datuk Seri Shamsul Iskandar mengingatkan Pengerusi Pejuang, Tun Mahathir Mohamad bahawa beliau bertanggungjawab menyebabkan kejatuhan kerajaan PH.

Calon PH Parlimen Bagan Datuk itu berkata, tindakan Mahathir memberi ruang kepada PN menghancurkan negara dengan BN apabila meletakkan jawatan Perdana Menteri tanpa mendapatkan pandangan Majlis Presiden PH ketika berlakunya Langkah Sheraton.

Beliau berkata demikian mengulas dakwaan Mahathir bahawa jika BN menang Pilihan Raya Umum ke-15 (PRU15), maka Presiden PKR, Datuk Seri Anwar Ibrahim akan menjadi Perdana Menteri kerana wujudnya rundingan rahsia di antaranya dengan Presiden UMNO, Datuk Seri Ahmad Zahid Hamidi.

“Tuduhan semberono Tun juga dilihat penuh emosi kerana mungkin permohonan bekerjasama dengan PH ditolak mentah-mentah oleh Anwar, ditambah pula dengan jumlah kerusi jauh lebih banyak berbanding orang yang hadir dalam program parti Pejuang di Sabah menandakan penolakan jelas terhadap parti yang beliau tubuhkan.

“Menuduh semua orang salah dan gilakan kedudukan jawatan Perdana Menteri, Tun juga lupa bahawa selaku pemegang rekod Perdana Menteri paling lama di Malaysia, beliau juga merupakan satu-satunya individu yang menjadi Perdana Menteri sebanyak dua kali, dan masih belum puas kerana masih mencuba untuk kali ketiga.

“Ada baiknya Tun berehat di tikar sejadah dan muhasabah diri di hujung usia,” kata Shamsul dalam satu kenyataan pada Isnin.

Justeru, beliau menjamin semua orang menantikan Anwar turun berkempen bersamanya dan menggempur kubu kuat Zahid, Parlimen Bagan Datuk habis-habisan pada 16 November ini.

Katanya, ini akan menjawab tuduhan Mahathir sama ada benar atau tidak PH bekerjasama dengan BN.

Terdahulu, Mahathir mendakwa wujud kerjasama di antara Pengerusi PH, Anwar dengan Pengerusi BN, Zahid melalui maklumat yang diperolehinya.

Kata Mahathir, Anwar sudah berbincang dengan Zahid dan bekerjasama untuk memastikan Anwar menjadi Perdana Menteri, kemudian memohon pengampunan dari Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk melepaskan Datuk Seri Najib Razak yang sedang menjalani hukuman penjara serta menggugurkan segala pertuduhan.

Selain itu, beliau menuduh selepas menjadi Perdana Menteri, Anwar akan berusaha untuk menggugur dan menghapuskan segala tuduhan mahkamah terhadap Zahid serta beberapa pemimpin BN lain sebagai balasan kerelaan Zahid menyokong Anwar menjadi Perdana Menteri.

Author

Faridah Amiratul

View all posts

View all posts


Bangunan lama KWSP di Petaling Jaya terbakar

KUALA LUMPUR: Bangunan lama Kumpulan Wang Simpanan Pekerja (KWSP) di Jalan Gasing, Petaling Jaya, di sini, terbakar buat kali kedua selepas insiden sama pada 2018.

Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, pihaknya menerima panggilan kecemasan pukul 10.39 pagi tadi dan tiba di lokasi kira-kira enam minit kemudian.

Beliau berkata, lebih 20 anggota dikerahkan ke lokasi dari Balai Bomba dan Penyelamat (BBP) Seksyen 7, BBP Serdang, BBP Puchong, BBP Pantai Dalam dan BBP Hang Tuah.

“Bangunan terbakar berkenaan hanya melibatkan tingkat 4 dan tingkat 5. Kami berjaya mengawal api pada 11.08 pagi hari ini.

“Alhamdulillah, bangunan KWSP lama itu tidak melibatkan sebarang kemalangan jiwa dan punca kebakaran masih dalam siasatan,” katanya kepada pemberita di tempat kejadian hari ini.

Hafisham berkata, bangunan KWSP berkenaan telah dikosongkan sebelum ini dan kini sedang diubah suai.

Katanya, setakat ini siasatan mendapati hanya peralatan kontraktor yang terbakar dalam insiden berkenaan.

Sementara itu, Jabatan Hal Ehwal Korporat KWSP mengesahkan kejadian itu.

“Bangunan itu kini kosong dan tidak berpenghuni dan tiada kecederaan dilaporkan buat masa ini,” menurut jabatan itu dalam kenyataan hari ini. – BERNAMA


Pengerusi Pembela letak jawatan

KUALA LUMPUR : Pertubuhan-Pertubuhan Pembela Islam (Pembela) hari ini mengeluarkan kenyataan memaklumkan Aminuddin Yahaya meletakkan jawatan sebagai Pengerusi Sekretariat.

Keputusan itu dibuat selepas pengurusan tertinggi Pembela bermesyuarat dan sebulat suara menerima peletakan jawatan Aminuddin, pada 5 Oktober 2022.

Setiausaha Agung Pembela, Mahmud Hishamuddin Abdul Rashid berkata seluruh ahli sekretariat dan beberapa NGO di dalam gabungan Pembela merakamkan ucapan jutaan terima kasih di atas segala jasa, sumbangan serta pengorbanan Aminuddin sepanjang tempoh khidmat beliau di dalam sekretariat.

“Pembela kekal menjadi gabungan NGO yang tidak berpihak kepada mana-mana parti politik dan meneruskan perjuangan untuk kedaulatan Agama Bangsa dan Tanahair melalui platform NGO.

“Sekretariat juga telah membuat keputusan untuk melantik Datuk Zainul Rijal Abu Bakar bagi menjalankan tugas-tugas Pengerusi berkuatkuasa 5 Oktober 2022 selama sebulan,” katanya menerusi satu kenyataan di sini.

Katanya, Datuk Zainul Rijal bersama barisan ahli sekretariat sedia ada akan mengetuai penstrukturan semula dasar, polisi, halatuju dan keanggotaan sekretariat dalam tempoh ditetapkan bagi memastikan Pembela meneruskan kesinambungan perjuangan untuk kedaulatan agama, bangsa dan tanahair.

“Hal ini penting bagi Pembela kekal relevan menjadi wadah perjuangan ummat. Barisan pimpinan yang dimanahkan itu juga akan bermesyuarat dengan gabungan Pembela bagi melantik pimpinan baharu nanti.

“Seluruh Ahli Sekretariat Pembela mendoakan agar segala usaha yang diberikan Tuan Haji Aminuddin dan Datuk Zainul Rijal dalam memperjuangkan agama, bangsa dan tanah air terus mendapat keredhaan Allah SWT, sokongan aktivis yang seangkatan dan seluruh rakyat Malaysia.

“Saya menyeru kepada semua untuk terus menyokong semua inisiatif dan aktiviti Pembela demi untuk agama bangsa dan tanah air,” katanya.

MEDIA VARIASI sebelum ini pada 24 September melaporkan, Aminuddin menggesa pihak berkuasa Selangor menggantung operasi madrasah di Jalan Kebun Shah Alam, yang tular baru-baru ini, buat sementara waktu sehingga siasatan selesai.

Ketika itu, Aminuddin masih menyandang jawatan dalam Pembela, berkata demikian kerana bimbang jika berlaku perkara yang boleh mengundang risiko kepada penghuninya.

Author

Tun Puteh Wanti

View all posts

View all posts


5 tips bau perfume tahan lama – No 3 penting!

LUMRAH manusia suka akan bau yang wangi dan menyenangkan.

Namun, adakah anda benar-benar pasti bahawa bau yang melekat di badan anda seperti menggunakan minyak wangi itu sudah cukup membuatkan orang berdekatan rasa selesa?

Justeru, mari ikuti lima tips ini untuk pastikan bau perfume anda kekal lama di badan.

1. Guna perfume berkualiti

Jangan kedekut untuk melabur sedikit bagi mendapatkan perfume yang berkualiti sebab kebiasaannya perfume yang harga sedikit ‘keras’ ini impak sememangnya berbaloi.

Tidak kurang juga untuk anda pilih minyak wangi yang mempunyai kandungan alkohol yang rendah, kerana alkohol boleh mengurangkan kebolehcapaian bau.

2. Sembur pada titik nadi

Ingat, jangan semburkan wangian terlalu dekat dengan kulit. Cara terbaik adalah melakukan semburan pegang botol semburan kira-kira 20 ke 30 sentimeter dari kulit. Lakukan semburan itu titik-titik nadi seperti belakang telinga, leher, pergelangan tangan dan juga siku.

3. Dah sembur jangan gosok!

Ramai yang terlepas pandang bab ni, selepas melakukan semburan jangan menggosok kawasan tersebut. Ini kerana, menggosok hanya akan memecahkan molekul minyak wangi lalu boleh mengurangkan kebolehcapaian bau.

4. Pakai losyen sebelum sembur perfume

Salah satu lagi cara untuk buat perfume lebih tahan lama dan wangi ialah dengan menyapu losyen atau minyak badan sebelum melakukan semburan. Kulit yang lembap dapat membantu mengekalkan bau wangian lebih lama.

5. Simpan perfume di tempat sejuk & kering

Simpan botol wangian anda di tempat yang sejuk dan kering seperti dalam almari atau laci. Hindari meletakkan botol di tempat yang terdedah kepada cahaya matahari.

Ini kerana cahaya matahari boleh merosakkan perfume. Dan perfume yang rosak akan hilang kekuatan baunya.

Selamat mencuba!

Author

Diyana Rahip

View all posts

View all posts


Selepas K.Kangsar, seorang lagi MP Bersatu isytihar sokong Anwar

CYBERJAYA: Ahli Parlimen Labuan, Datuk Dr Suhaili Abdul Rahman mengisytiharkan sokongan kepada Perdana Menteri, Datuk Seri Anwar Ibrahim berkuat kuasa mulai Isnin.

Suhaili berkata, langkah itu diambil setelah mempertimbangkan dengan teliti dan terperinci mengenai rintihan rakyat Labuan, yang berdepan dengan kos sara hidup semakin tinggi.

Malah, katanya, rakyat Labuan turut berdepan  masalah bekalan air dan elektrik sejak hampir 15 tahun, dan sehingga kini masih menemui jalan buntu.

Pada masa sama, beliau turut menyatakan sokongan kepada kepimpinan Ketua Menteri Sabah, Datuk Seri Hajiji Noor, yang disifatkannya telah banyak membantu rakyat Labuan menerusi anak syarikat berkaitan kerajaan (GLC) Sabah dari segi peluang pekerjaan dan perniagaan secara kecil-kecilan.

Namun, Suhaili yang juga Ketua Parti Pribumi Bersatu Malaysia (Bersatu) Wilayah Persekutuan menegaskan, beliau terus kekal setia dengan parti tersebut.

“Mengambil kira atas semua permasalahan rakyat Labuan, saya sebagai Ahli Parlimen Labuan dengan ini mengisytiharkan memberi sokongan kepada kepimpinan Perdana Menteri bermula daripada tarikh kenyataan media ini dikeluarkan.

“Bagi mengelak sebarang keraguan, saya ingin menegaskan bahawa dengan menyatakan sokongan kepada kepimpinan Perdana Menteri dan Ketua Menteri Sabah, saya akan terus taat, setia dan kekal sebagai Ahli Bersatu,” katanya dalam kenyataan pada Isnin.

Mengulas lanjut, Suhaili berkata, beliau bersedia berdepan dengan sebarang risiko tindakan disiplin daripada Bersatu berhubung keputusan tersebut.

Katanya, ia demi memastikan kebajikan rakyat Labuan dan pengundi di kawasan itu terbela daripada terus menjadi mangsa keadaan serta ketinggalan dalam pelbagai aspek pembangunan, berikutan perbalahan naratif politik ketika ini.

“Saya dengan ini menyokong dasar-dasar dan inisiatif kerajaan dalam hal-hal yang mengutamakan usaha-usaha memantapkan pembangunan, ekonomi dan kebajikan rakyat negara ini sehingga Pilihan Raya Umum Ke-16 (PRU-16) akan datang.

“Saya juga ingin menyatakan bahawa, pengisytiharan sokongan ini adalah tanpa sebarang paksaan atau tekanan daripada mana-mana pihak dan saya melakukan dengan seikhlas hati demi kepentingan rakyat Labuan,” katanya.

Pada PRU15, Suhaili memperoleh 8,124 undi selepas mengalahkan Datuk Bashir Alias daripada Barisan Nasional (BN) dengan majoriti 708 undi.

Sebelum ini, Ahli Parlimen Kuala Kangsar, Iskandar Dzulkarnain Abdul Khalid telah menyatakan sokongan kepada Anwar, dalam usaha meringankan beban rakyat di Kuala Kangsar yang berdepan peningkatan kos sara hidup.

Beliau yang juga ahli Majlis Pimpinan Tertinggi (MPT) Bersatu mahu melihat sama ada Perdana Menteri akan menepati janji berhubung peruntukan kepada Ahli-Ahli Parlimen.

Susulan itu, Setiausaha Agung Bersatu, Datuk Seri Hamzah Zainudin dalam kenyataan kemudiannya mendakwa, Iskandar telah diugut supaya menyokong kerajaan sekiranya tidak mahu didakwa atas kesalahan rasuah.

Hamzah yang juga Ketua Pembangkang turut mengutuk keras tindakan kerajaan yang didakwa berterusan menyalahgunakan kuasa, bagi melakukan intimidasi dan ugutan terhadap pemimpin pembangkang.

Author

Fazleen Safina Abd Jamil

View all posts

View all posts


Sisa makanan orang awam berbuka puasa dijadikan baja – SWCorp Pahang

KUANTAN: Perbadanan Pengurusan Sisa Pepejal dan Pembersihan Awam (SWCorp) Pahang mengambil inisiatif menempatkan mesin kompos sisa makanan di Padang Majlis Bandaraya Kuantan (MBK) 1, di sini sepanjang Ramadan dalam usaha melestarikan bandar ini.

Pengarahnya, Sharudin Hamid berkata, ia sekali gus bagi mengurangkan pembuangan sisa makanan terus ke tong sampah dan sehingga semalam sebanyak 70 kilogram (kg) sisa dapat dikumpul.

Beliau berkata, pihaknya menyasarkan 300 kg hingga 400 kg sisa makanan dapat dikumpul dengan lebih 100 kg baja organik dijangka dapat dihasilkan untuk diserahkan kepada Kebun Komuniti di Projek Perumahan Rakyat Disewa (PPRS) Pinggiran Putra, di sini.

Katanya, peniaga bazar dan orang ramai yang berbuka puasa di padang berkenaan disarankan agar membuang sisa makanan mereka di tong disediakan untuk diproses menjadi baja menggunakan mesin itu.

“Mesin tersebut dapat memproses 25 kg sisa makanan dalam satu-satu masa dan sisa itu akan dicampur dengan enzim dan habuk kayu untuk bantu proses penguraian sebelum baja dapat dihasilkan. Proses keseluruhan untuk dijadikan baja itu mengambil masa kira-kira 48 jam.

“Ini merupakan usaha kita juga untuk mengamalkan amalan kitar semula dengan mengkomposkan sisa-sisa makanan yang tidak habis ke dalam mesin kompos dan kita nak jadikan ini sebagai budaya masyarakat kini,” katanya kepada pemberita di sini, hari ini.

Sementara itu, Sharudin berkata hampir 90kg lebihan makanan yang masih elok daripada peniaga bazar Ramadan dapat diselamatkan setakat Selasa lepas, untuk diagihkan kepada golongan memerlukan. – BERNAMA


Kumpulan WhatsApp mengandungi gambar, video berunsur lucah ditemukan dalam telefon bimbit – Saksi

TENOM: Seorang saksi dalam perbicaraan kes pendakwah Ebit Irawan Ibrahim Lew atau Ebit Lew memberitahu Mahkamah Majistret di sini hari ini satu Kumpulan WhatsApp mengandungi gambar dan video berunsur lucah ditemukan dalam telefon bimbit yang diterimanya pada 8 Oktober 2021.

Juruanalisis Kanan Audio Video Polis Diraja Malaysia (PDRM), ASP Latifah Abdul Aziz, 43, berkata telefon bimbit itu dihantar ke makmal forensik PDRM kira-kira pukul 12.02 tengah hari oleh pegawai penyiasat.

Saksi pendakwaan ketujuh itu berkata, telefon bimbit itu disimpan dalam keadaan selamat, sebelum dikeluarkan pada 22 Oktober 2021 untuk proses analisis namun telefon bimbit itu mempunyai kata laluan.

“Saya menghubungi pegawai penyiasat untuk mendapatkan kata laluan bagi membolehkan akses oleh sistem analisis dan telah diberikan pada hari yang sama…saya kemudian jalankan analisis terhadap telefon bimbit itu sebelum menemukan Kumpulan WhatsApp itu,” katanya.

Latifah berkata demikian semasa pemeriksaan utama Timbalan Pendakwa Raya Nor Azizah Mohamad yang bertanya hasil analisis saksi terhadap telefon bimbit yang diterimanya itu.

Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan itu membawa hukuman maksimum penjara lima tahun atau denda atau kedua-duanya, jika sabit kesalahan.

Majistret Nur Asyraf Zolhani menetapkan perbicaraan disambung dari 16 hingga 18 Ogos depan. – BERNAMA


‘Salah ke nak try tester’- Gadis dikritik tidak peka dengan jangkitan herpes

CYBERJAYA: Video seorang gadis mencuba produk penguji secara langsung di bibirnya di sebuah stor kecantikan menerima kritikan netizen kerana dianggap tidak bersih dan boleh dijangkiti penyakit herpes.

Menerusi sebuah video tular di TikTok, memaparkan gadis itu dengan bersahaja meletakkan produk tester iaitu gincu di bibirnya sebelum ditegur salah seorang pelanggan.

“Dik kotor, pakai kat tangan, orang dah pakai tu,” kata pelanggan itu.

Bagaimanapun, gadis itu bertindak menghentikan rakaman selepas menerima teguran kerana malu apabila orang sekeliling memandangnya.

“Orang sebelah pandang aku, malu weh, terus aku blah dari Wa**** tu tak jadi nak beli, malu.

“Salah ke nak try tester barang W****, malu,” katanya.

Rata-rata netizen berpendapat gadis itu tidak mahu menerima nasihat yang diberikan oleh pelanggan itu demi kesihatannya.

“Boleh kena herpes kat bibir dik jangan buat main. Kalau dah kena forever stay dalam badan and anytime boleh active herpes tu. Tak kelakar tau,” komen netizen.

“Member pernah kena herpes sebab pakai tester. Akak tu tegur kira baik nak elak kan awak dapat penyakit,” kongsi netizen

“Bagus kakak tu tegur. Banyak sangat dah orang jumpa dengan saya mengadu bibir mereka tetiba macam mengelupas la, pedih la… sebab hal macam ni la. Antara sebabnya, herpes,” luah netizen.

Untuk pengetahuan, herpes ialah sejenis jangkitan virus yang boleh menghasilkan nanah pada kulit. Jangkitan itu disebar melalui sentuhan kulit ke kulit, bercium atau melakukan hubungan seks.

Individu yang menghidup jangkitan herpes boleh menyebarkan virus ini melalui tuala, cawan, pemotong kuku dan juga gincu.

Author

Nurul Ain Japri

View all posts

View all posts


Sabah berpesta gol benam Kelantan, JDT bergelut lepasi ‘sekatan’ PDRM

KUALA LUMPUR: Sabah melakar kemenangan besar pada aksi Liga Super terakhir sebelum Hari Raya Aidilfitri selepas membenam pasukan di kelompok dasar liga, Kelantan 6-1, pada pertembungan di Stadium Likas, Kota Kinabalu, malam tadi.

Sang Badak bimbingan Datuk Ong Kim Swee tidak menunggu lama untuk memulakan pesta gol apabila berada di hadapan seawal minit keempat menerusi pemain tengah Daniel Ting yang tenang menyudahkan hantaran Ko Kwang Min.

Gandingan mereka nyata berbisa apabila menghasilkan gol kedua Sabah dengan Daniel menanduk masuk bola hantaran lintang Ko pada minit ke-11, namun Kelantan berjaya merapatkan kedudukan menerusi rembatan cantik dari luar kotak penalti oleh pemain pertahanan Miguel Cifuentes pada minit ke-46.

Sabah pantas membalas gol itu dengan jaringan ketiga dua minit kemudian selepas Dominic Tan menyudahkan kesilapan pemain lawan mengeluarkan bola dalam kawasan berbahaya sebelum selesa mendahului 4-1 pada minit ke-61 menerusi kapten Baddrol Bakhtiar.

Kegagalan mengeluarkan bola dengan kemas dalam kotak penalti menghantui skuad The Red Warrios apabila kali ini giliran Stuart Wilkin mencetak nama sebagai penjaring apabila memanfaatkan peluang itu untuk jaringan kelima buat Sabah pada minit ke-75.

Pemain tengah, Telmo Castanheira, menutup tirai pesta gol Sabah pada masa kecederaan babak kedua dengan sepakan lambung yang menewaskan Mohd Farhan Abu Bakar sekali gus mengesahkan kemenangan pertama pasukan selepas empat perlawanan.

Tiga mata dikutip membolehkan Sabah memintas Kedah Darul Aman di kedudukan keempat dengan mengumpul 17 mata selepas sembilan perlawanan, 10 mata dipisahkan dengan pendahulu liga yang juga juara bertahan, Johor Darul Ta’zim (JDT) yang turut merakam kemenangan tipis.

Skuad Harimau Selatan bimbingan Esteban Solari merakam kemenangan 1-0 berdepan PDRM selepas dipaksa bekerja keras dan diberi tentangan hebat sepanjang 90 minit aksi di Stadium Majlis Bandaraya Petaling Jaya (MBPJ).

Jaringan kemenangan JDT hadir pada minit ke-61 menerusi penyudah penyerang Fernando Forestieri yang akhirnya menewaskan Nor Hakeem Hamidun selepas penjaga gol itu beraksi cemerlang termasuk menyelamatkan sepakan penalti Bergson Da Silva pada penghujung babak pertama.

PDRM terpaksa bermain dengan 10 pemain berbaki 15 minit permainan selepas pemain tengah Kyaw Min Oo dilayakan kad merah susulan mengutip kad kuning kedua.

Dalam pada itu, hasrat Perak untuk menamatkan kemarau kemenangan tidak kesampaian apabila terpaksa berpuas hati dengan keputusan seri 1-1 ketika melayani kunjungan Negeri Sembilan di Stadium Perak, Ipoh.

Penyerang muda, Muhamad Alif Zikri Zaini Anuar meletakkan The Bos Gaurus, bimbingan Datuk Lim Teong Kim, di hadapan seawal minit ketiga sebelum pasukan tuan rumah mensia-siakan banyak peluang terhidang untuk selesa mendahului perlawanan.

Negeri Sembilan, yang lebih agresif pada babak kedua, akhirnya berjaya menyamakan kedudukan pada minit ke-69 menerusi penyerang gantian Muhammad Shahrel Fikri Md Fauzi sekali gus menyelamatkan pasukan daripada pulang dengan tangan kosong. – BERNAMA


‘Wira Laut’ diatur gerak bantu mangsa banjir di Segamat

SEGAMAT: Tentera Laut Diraja Malaysia (TLDM) melalui KD Sultan Ismail di Pengerang, Johor buat pertama kalinya diatur gerak bagi membantu mangsa banjir di Segamat di sini.

Pegawai Waran II Teknisyen Marin Kuasa Gerak KD Sultan Ismail Pengerang Johor, Mohd Shahriman Saim berkata setakat ini, dua pasukan yang masing-masing terdiri daripada 12 dan 14 anggota, ditempatkan di Segamat dalam tempoh empat hari bagi satu pasukan bermula Rabu lepas.

Menurutnya, sebelum ini pasukan ‘wira laut’ itu membantu mangsa banjir di Kota Tinggi dan kali pertama ditempatkan di daerah ini.

“Kami tidak tahu selok-belok kawasan Segamat dan memerlukan bantuan penduduk setempat dalam operasi banjir kali ini.

“Cabaran kami kali ini perlu berhadapan dengan arus deras dan perlu berhati-hati dalam mengendalikan bot untuk memindahkan mangsa banjir ke pusat pemindahan sementara (PPS),” katanya kepada Bernama ketika ditemui baru-baru ini.

Mohd Shahriman berkata, setiap pasukan dilengkapkan dengan sebuah bot, lori tiga tan dan dua set menyelam.

Beliau berkata, operasi banjir kali ini termasuk mengeluarkan mangsa terkandas ke PPS, menghantar bantuan makanan dan bantuan logistik.

Sebelum ini, Menteri Pertahanan Datuk Seri Mohamad Hasan ketika melawat mangsa banjir di sini mengumumkan seramai 1,500 anggota tentera dikerah bagi membantu mangsa banjir di Johor melibatkan aset sebanyak 28 bot, lapan lori dan 25 trak termasuk pasukan Kor Perubatan ATM, Kor Jurutera Diraja ATM dan bahagian teknikal.

Susulan kejadian banjir teruk di Johor, pihaknya turut menghantar anggota tentera laut buat pertama kali bagi membantu mangsa banjir bersama agensi kerajaan lain di Segamat. – BERNAMA


Mahkamah Australia denda Google US$42.7 juta kerana penipuan data peribadi

MOSCOW: Mahkamah Persekutuan Australia telah menjatuhkan hukuman denda sebanyak AU$60 juta (US$42.7 juta) terhadap Google kerana membuat representasi mengelirukan berhubung penggunaan dan pengumpulan data peribadi pengguna, lapor Sputnik, memetik Suruhanjaya Persaingan dan Pengguna Australia (ACCC) pada Jumaat.

“Mahkamah Persekutuan telah memerintahkan Google LLC membayar penalti sebanyak AU$60 juta kerana membuat representasi mengelirukan kepada pengguna tentang pengumpulan dan penggunaan data peribadi mereka pada telefon Android antara Januari 2017 dan Disember 2018,” menurut ACCC dalam satu kenyataan.

Google dilaporkan telah melanggar Undang-undang Pengguna Australia dengan memberi jaminan kepada sesetengah pengguna Android bahawa tetapan “Sejarah Lokasi” merupakan satu-satunya tetapan yang mengumpul dan menggunakan data peribadi berkaitan, sedangkan tetapan lain seperti “Aktiviti Web dan Apl” turut berfungsi mengumpul maklumat yang sama. – BERNAMA


LPP kenal pasti senarai pesawah layak dapat Bantuan Khas Bernas

PUTRAJAYA: Lembaga Pertubuhan Peladang (LPP) sedang mengenal pasti dan menyemak senarai pesawah yang layak untuk mendapat Bantuan Khas Padiberas Nasional Bhd (Bernas), kata Kementerian Pertanian dan Keterjaminan Makanan (MAFS).

Dalam kenyataan hari ini MAFS berkata, LPP selaku agensi pembayar sedang mengenal pasti senarai berdasarkan prosedur operasi standard (SOP) ditetapkan bagi memastikan proses penyaluran bantuan khas berjalan lancar.

Menurutnya penyaluran peruntukan khas itu dilaksanakan secara berperingkat di tiga negeri Pantai Timur terlebih dahulu iaitu Kelantan, Terengganu dan Pahang melibatkan seramai 20,598 pesawah.

“Manakala para pesawah dari negeri-negeri lain di seluruh negara akan menerima bantuan khas ini apabila baki berjumlah RM50 juta disalurkan bermula awal tahun 2023.

“Dianggarkan seramai 240,000 orang pesawah di seluruh negara akan menerima manfaat daripada sumbangan Bernas yang secara keseluruhan berjumlah RM60 juta,” menurut kenyataan itu.

MAFS berkata, bantuan khas itu merupakan insentif khas kerajaan kepada pesawah oleh Bernas dalam membantu meringankan kos sara hidup para pesawah selain manfaat sedia ada yang disediakan oleh kerajaan dalam bentuk subsidi (input dan output).

Sebelum ini, Bernas bersetuju dengan permintaan Perdana Menteri, Datuk Seri Anwar Ibrahim supaya disediakan peruntukan sebanyak RM60 juta bagi membantu pesawah di seluruh negara.

Menteri Pertanian dan Keterjaminan Makanan, Mohamad Sabu pada 31 Disember lepas berkata, seramai 20,598 pesawah di Pantai Timur akan menerima manfaat daripada Bantuan Khas Bernas sebanyak RM250 bagi setiap pesawah yang akan disalurkan secara berperingkat, selewat-lewatnya hingga 16 Januari ini. – BERNAMA


Ahmad Zahid nafi dakwaan calon PRU15 tanda tangan surat sokongan

KUALA LUMPUR: Presiden UMNO, Datuk Seri Dr Ahmad Zahid Hamidi menafikan dakwaan bahawa calon bagi Pilihan Raya Umum ke-15 (PRU15), diminta untuk menandatangani surat menyokong beliau dengan memberinya mandat untuk membentuk Kabinet, sekiranya UMNO dan Barisan Nasional (BN) memenangi pilihan raya.

“Itu tipu,” katanya ringkas ketika diminta mengulas mengenai dakwaan tersebut yang dilaporkan oleh sebuah portal berita semalam.

Sementara itu, Ahmad Zahid yang juga pengerusi BN, enggan mengulas mengenai spekulasi mengenai penyandang kerusi Parlimen Arau Datuk Seri Shahidan Kassim yang akan digugurkan sebagai calon BN bagi parlimen itu.

“Tunggulah pengumuman malam ini kalau nak penjelasan mengenai spekulasi itu,” katanya ketika ditemui pemberita selepas perbicaraan kes bela dirinya di Mahkamah Tinggi hari ini.

Shahidan menerusi hantaran di laman Facebooknya memaklumkan bahawa, Bilik Gerakan BN Arau ditutup malam tadi sebelum PRU15.

“Malam ini malam kesedihan yang teramat sangat. Semua bilik gerakan BN Parlimen Arau ditutup dan bendera diturunkan. Kali pertama dalam sejarah,” katanya dalam hantaran itu.

Media sebelum ini melaporkan desas desus bahawa nama Shahidan dan penyandang kerusi Parlimen Padang Besar, Datuk Zahidi Zainul Abidin, tidak tersenarai sebagai calon pada PRU15. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Temu Anwar di Universiti Malaysia Kelantan Ahad ini

KUALA LUMPUR: Perdana Menteri, Datuk Seri Anwar Ibrahim akan mengadakan  sesi Temu Anwar di Dewan Tuanku Canselor, Universiti Malaysia Kelantan (UMK) pada Ahad ini.

Anwar menerusi catatan di Facebook beliau mengajak rakyat negeri itu khususnya anak muda, menyertai serta bertanya soalan pada sesi berkenaan.

“Peserta bebas melontarkan apa juga soalan ketika sesi ini diadakan dan saya akan menjawabnya,” katanya.

Pendaftaran boleh dibuat menerusi laman http://temuanwar.com.

Temu Anwar adalah program dialog anak muda bersiri yang dilaksanakan sejak 2009, bagi memberi ruang kepada setiap lapisan masyarakat terutama anak muda mengutarakan persoalan secara langsung kepada pemimpin itu.

Sejak dilantik Perdana Menteri pada November lepas, Temu Anwar telah diadakan di beberapa negeri seperti Sabah, Pulau Pinang dan Kuala Lumpur.  – BERNAMA


BJ Habibie inspirasi Anwar memilih pimpinannya

DALAM dua tiga hari ni semua parti tertunggu-tunggu apakah kriteria menteri Kabinet yang akan bekerjasama dengan Perdana Menteri, Datuk Seri Anwar Ibrahim.

Secara dasarnya parti paling banyak kerusi akan dapat habuan jawatan menteri tetapi sidang media Anwar kelmarin jelas ia bukan prinsipnya jawatan menteri sebagai hadiah parti-parti.

Sejauh manakah ahli-ahli politik atau rakyat Malaysia memahami prinsip dan sejarah perjuangan Anwar yang telah bangkit dari segala penderitaan sehingga menjawat jawatannya hari ini.

Kita soroti jawapan Anwar dalam satu rancangan (tekan di sini) TV Metro News di Indonesia yang disiarkan pada 23 Ogos 2017 dihadiri Allahyarham Bacharuddin Jusuf Habibie atau lebih dikenali sebagai BJ Habibie, iaitu mantan Presiden Indonesia.

Pengacara telah menanyakan apakah yang dilihat oleh Anwar dalam diri BJ Habibie, jawabnya beliau mengidolakan bapak BJ Habibie kerana segera membebaskan tahanan politik.

Apabila Anwar bertanya kepada BJ Habibie kenapa tindakan itu dibuat, BJ Habibie berkata, ini soal hati nurani ‘doing what is right’ dan akhirnya apa yang beliau akan jawab pada Allah SWT.

Anwar berkata, ini bukan jawapan biasa ahli politik yang beliau terima.

Menerusi perkongsian di Facebook Anwar menceritakan saat-saat Habibie bersama dengannya sewaktu melalui waktu getir dalam kehidupannya.

“BJ Habibie seorang individu yang saya anggap sebagai keluarga dan sangat prihatin tentang derita yang saya lalui semasa saya selesai operasi, bebas dari penjara di mana Allahyarham dan Allahyarhamah Ibu Ainun yang menjaga saya.

“Saya kesan sosoknya sederhana, bicaranya pintar dan panjang namun tidak sebagai seorang politisi biasa.

“BJ Habibie ini bicara dari keyakinan serta dari hati nurani. Perkara ini saya lihat sebagai sesuatu yang unik dari seorang tokoh dan pemimpin besar yang pastinya akan dirindui serta dikenang semua pihak.

Antara kriteria yang akan dipilih Anwar adalah pemimpin yang memiliki hati nurani baik dan takut apa yang mereka akan jawab di hadapan Allah SWT kelak.

Ini juga memberi satu signal bahawa Anwar tidak perlu memuaskan penagihan tuntutan jawatan menteri dari mana-mana parti politik.

Author

Tun Puteh Wanti

View all posts

View all posts


HRV terbakar, wanita cari rakaman dashcam

TEMERLOH: Sebuah kenderaan utiliti sukan (SUV) jenis Honda HRV dipandu seorang juruteknik penapis ais musnah terbakar dipercayai selepas enjin kenderaan itu terkena sebatang besi yang terjatuh dari sebuah lori dalam kejadian pada Jumaat.

Mangsa, Fara Nadila Mo’min, 33, berkata, kejadian berlaku di hadapan surau Kampung Paya Siput dekat Lanchang di sini antara jam 10.45 pagi hingga 10.50 pagi.

“Kejadian berlaku dengan pantas, sebatang besi terjatuh dari sebuah lori kemudiannya hentam enjin kereta yang terus berasap ketika melalui selekoh di tempat kejadian.

“Kemudiannya saya hentikan kenderaan dekat simpang surau untuk telefon orang tunda kereta.

“Tak sampai beberapa minit, ternampak percikan api. Dalam keadaan kelam-kabut saya telefon bomba namun semasa buat panggilan, kereta sudah terbakar, api sudah marak.

“Saya berlari nak selamatkan barang tapi gagal, kereta sudah mula meletup api kian besar,” kata Fara.

Ujar wanita itu lagi, segala barangan berharga terutamanya dokumen penting seperti lesen, geran kereta serta sebuah iPhone dan wang tunai RM6,000 bersama peralatan kerja musnah dalam kejadian tersebut.

“Memang tak sempat selamatkan kerana kejadian berlaku sekelip mata dan kerugian dianggarkan lebih RM100,000 termasuk barangan yang musnah,” ujar dia baru dua tahun menggunakan kenderaan tersebut.

Mengakui trauma hingga kini, dia reda kerana selamat dalam kejadian tersebut walaupun mengalami banyak kerugian.
Fara turut memohon kerjasama orang ramai yang memiliki (dashcam) rakaman kamera papan pemuka berkaitan kejadian itu untuk berkongsi maklumat.

“Saya memohon dan mencari rakaman kejadian yang menimpa pada hari tersebut kerana kamera papan pemuka kereta tak dapat diselamatkan, hangus dijilat api,” ujar Fara telah membuat laporan polis selain menunggu laporan forensik daripada pihak bomba.

Fara turut membuat hantaran mengenai kejadian dan memohon kerjasama orang ramai di laman Facebook miliknya serta di halaman kumpulan Temerloh pada Ahad. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


Kolaborasi Payung Rahmah bersama Grab, Jaya Grocer tawar tiga inisiatif

INISIATIF Payung Rahmah semakin meluaskan sayapnya apabila melakukan bersama Jaya Grocer dan Grab Malaysia.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, kerjasama itu akan menawarkan promosi eksklusif melalui tiga inisiatif di platform Grab.

Beliau berkata, inisiatif Jualan Rahmah menawarkan pakej ‘Mix & Match’ dari serendah RM18 di GrabFood.

“Bagi pakej Jualan Rahmah, diskaun sehingga 40 peratus ditawarkan untuk barangan keperluan harian, eksklusif di Jaya Grocer melalui GrabMart.

“Bakul Rahmah pula menyokong komuniti pemandu Orang Kurang Upaya (OKU) Grab dan rakan kongsi penghantaran dengan kotak keperluan asas,” katanya dalam satu kenyataan.

Kerjasama tersebut dilancarkan Salahuddin di sebuah pusat beli-belah di ibu negara pada Khamis.

Tambah Salahuddin, hampir 1,000 perniagaan sudah mengambil bahagian dalam Inisiatif Payung Rahmah bersama Jaya Grocer dan Grab Malaysia.

Beliau berkata, peniaga dan rakan kongsi penghantaran juga akan mendapat manfaat melalui peningkatan permintaan dan peluang pendapatan tambahan.

“KPDN (Kementerian Perdagangan Dalam Negeri dan Kos Sara Hidup) terus komited untuk memastikan seluruh warga Malaysia dilindungi dan tidak terbeban dengan peningkatan kos sara hidup dalam situasi mencabar dan tidak menentu pada hari ini.

“KPDN juga sentiasa menyokong usaha yang dilaksanakan oleh warga industri sektor peruncitan di negara ini untuk menggalakkan rakyat Malaysia berbelanja dengan memberi ganjaran tambahan atau nilai tambah kepada pengguna.

“Di bawah Program Payung Rahmah yang diterahui KPDN, pengguna dijangka dapat berbelanja keperluan harian dengan harga yang berpatutan, di samping berpeluang untuk mendapat ganjaran istimewa yang ditawarkan oleh peniaga,” jelasnya.

Author

Fazleen Safina Abd Jamil

View all posts

View all posts


Pendakwa rayu tempoh penjara lebih lama terhadap Lokman Adam

PUTRAJAYA: Jabatan Peguam Negara memohon hukuman penjara lebih lama daripada sebulan dikenakan oleh Mahkamah Tinggi terhadap  bekas Ahli Majlis Kerja Tertinggi (MKT) UMNO, Datuk Lokman Noor Adam, atas kesalahan menghina mahkamah.

Timbalan Pendakwa Raya, Datuk Dusuki Mokhtar, memberitahu Mahkamah Rayuan hari ini  bahawa hukuman penjara sebulan itu adalah tidak memadai bagi melindungi integriti sistem kehakiman.

Justeru, pihak pendakwaan memohon hukuman penjara minimum tiga bulan bagi menunjukkan keseriusan kesalahan itu, katanya ketika berhujah di hadapan panel tiga hakim diketuai hakim Mahkamah Rayuan, Datuk Seri Kamaludin Md Said bersama Datuk Che Mohd Ruzima Ghazali dan Datuk Nordin Hassan.

“Pertama sekali, ini adalah kes kepentingan awam. Campur tangan terhadap pentadbiran keadilan adalah serius. Kami dengan rendah hati berhujah bahawa hukuman yang dijatuhkan oleh Mahkamah Tinggi adalah tidak mencukupi.

“Mereka yang berkelakuan seperti ini diharapkan dihukum dan menerima hukuman yang direka untuk menghalang orang lain daripada melakukan perbuatan sama,” katanya dalam rayuan balas pihak pendakwaan terhadap keputusan Mahkamah Tinggi.

Pada 15 Julai lalu, Lokman dijatuhkan hukuman penjara sebulan oleh Hakim Mahkamah Tinggi Kuala Lumpur, Collin Lawrence  Sequerah, selepas didapati bersalah menghina mahkamah kerana mengugut saksi pendakwaan dalam perbicaraan kes 1Malaysia Development Berhad (1MDB) yang membabitkan  bekas perdana menteri, Datuk Seri Najib Tun Razak.

Lokman didakwa mengugut dengan bertindak membuat laporan polis terhadap bekas pegawai khas Najib, Datuk Amhari Efendi Nazaruddin, menjurus kepada intimidasi dan ancaman serta menghina mahkamah.

Dusuki berkata dalam laporan polis itu, pesalah menghina mahkamah (Lokman) membuat dakwaan lanjut bahawa Amhari Efendi yang mengelirukan tertuduh (Najib) dan bersekongkol dengan ahli perniagaan buruan Low Taek Jho atau Jho Low untuk memangsakan Najib.

“Lokman selanjutnya memetik beberapa bukti yang dikemukakan di mahkamah dan memanipulasinya dalam laporan polis untuk menggambarkan bahawa tertuduh (Najib) menjadi mangsa Amhari Efendi. Perbuatan ini merupakan intimidasi terhadap saksi tersebut dan juga saksi pendakwaaan lain,” katanya.

Sementara itu, peguam bela Lokman, Tan Sri Muhammad Shafee Abdullah, berhujah bahawa anak guamnya hanya menjalankan tanggungjawabnya sebagai orang awam apabila membuat laporan polis terhadap Amhari Efendi.

“Laporan polis yang dibuat oleh anak guam saya terhadap saksi tidak boleh dianggap  sebagai tindakan menghina mahkamah.  Anak guam saya membuat laporan itu selepas saksi (Amhari Efendi) mengaku menerima wang daripada ahli perniagaan buruan Low Taek Jho atau Jho Low.

“Bagaimana ini boleh menjadi ugutan?,” kata peguam itu dalam rayuan Lokman terhadap sabitan dan hukuman yang dijatuhkan oleh Mahkamah Tinggi.

Mahkamah Rayuan kemudian menetapkan 3 Okt ini untuk pengurusan kes.

Pada 22 Okt 2019, Mahkamah Tinggi memberikan kebenaran kepada Tan Sri Tommy Thomas. yang merupakan Peguam Negara ketika itu, untuk memulakan prosiding komital terhadap Lokman kerana menghina mahkamah sebanyak dua kali pada 25 Sept 2019.

Pada 14 Jan 2020, Hakim Sequerah menolak permohonan responden (Lokman) untuk mengetepikan kebenaran yang diperoleh Thomas dan kegagalan beliau dalam rayuannya di Mahkamah Rayuan serta Mahkamah Persekutuan untuk membatalkan keputusan Mahkamah Tinggi.

Thomas memulakan prosiding komital terhadap Lokman dan memohon perintah supaya Lokman dipenjara atau didenda atas tindakannya menghina mahkamah.

Menurut Thomas pada 25 Sept 2019, Lokman dalam satu temu bual mengeluarkan perkataan berbaur ancaman atau ugutan terhadap Amhari Efendi kerana memberi keterangan pada perbicaraan bekas perdana menteri itu di Mahkamah Tinggi.

Thomas berkata pada hari sama, Lokman membuat laporan polis terhadap Amhari Efendi, yang juga saksi pendakwaan kelapan, berhubung keterangan saksi itu pada perbicaraan berkenaan.

Katanya, matlamat atau tujuan tindakan responden ialah untuk mengganggu dan menakut-nakutkan Amhari Efendi, saksi lain dan mana-mana saksi berpotensi untuk tampil memberi keterangan terhadap Najib dalam perbicaraan kes 1MDB. – BERNAMA


BN kekal keputusan bergerak solo PRU15 – Mohamad

CHUKAI: Barisan Nasional (BN) kekal dengan keputusan untuk bergerak solo bagi menghadapi Pilihan Raya Umum Ke-15 (PRU15).

Timbalan Pengerusi BN Datuk Seri Mohamad Hasan berkata parti gabungan itu akan berusaha keras untuk memenangi seberapa banyak kerusi di Parlimen untuk membentuk kerajaan sendiri pada PRU15.

Bagaimanapun, beliau yang juga Pengarah Pilihan Raya BN berkata jika keputusan menunjukkan sebaliknya, pihaknya sedia berunding dengan parti lain untuk menubuhkan kerajaan yang mantap dan stabil demi kemakmuran rakyat.

“Walaupun ramai orang kata bahawa kami akan pergi dengan parti itu, parti ini pada PRU15, BN masih kekal dengan keputusan untuk pergi secara solo dengan disokong oleh parti rakan.

“Selepas pilihan raya kami tengoklah, kalau menang dan dapat tubuh sendiri kerajaan…alhamdulillah. Jika tidak, keputusan parti akan tentukan dengan siapa kami perlu berunding untuk bentuk kerajaan yang mantap,” katanya pada Pelancaran Jentera PRU15 BN Negeri Terengganu di Pantai Penunjuk, di Kijal dekat sini pada Sabtu.

Mohamad berkata antara kriteria yang ditetapkan untuk pemilihan parti yang akan membentuk gabungan itu nanti ialah yang mempunyai titik persamaan dan agenda perjuangan sama dengan BN.

Ia bagi memastikan persefahaman antara mereka seterusnya mewujudkan suasana politik yang stabil dalam negara, katanya.

“Kita tak mahu rakyat terus jadi mangsa pergolakan politik… cukup-cukuplah. Empat tahun ini negara kita masih tak ke mana sedangkan negara lain yang lebih teruk diserang COVID-19 berbanding kita telah melonjak prestasi (ekonomi) kerana ramai pelabur asing datang melabur disebabkan politik yang stabil,” katanya.

Sebelum ini, melalui laporan daripada media tempatan, para penganalisis politik memberi bayangan tiada mana-mana gabungan parti akan meraih kemenangan secara majoriti pada PRU15 dan penggabungan antara parti yang menang diperlukan bagi membentuk kerajaan pusat.

Dalam perkembangan lain, Mohamad berkata permohonan Parti Bangsa Malaysia (PBM) untuk menyertai BN akan dibincangkan pada Mesyuarat Dewan Tertinggi BN Isnin ini.

“Perkara ini perlu diputuskan secara konsensus. Semua parti perlu bersetuju sebulat suara,” katanya.

Turut hadir Setiausaha Agung BN Datuk Seri Dr Zambry Abdul Kadir dan Pengerusi BN Terengganu Datuk Seri Ahmad Said. – BERNAMA


Hantaran FB suami Ketua Hakim Negara adalah komen umum rakyat – DPP

PUTRAJAYA: Mahkamah Persekutuan hari ini diberitahu hantaran Facebook suami Ketua Hakim Negara, Tun Tengku Maimun Tuan Mat pada 2018 tidak menunjukkan beliau mempunyai permusuhan peribadi terhadap Datuk Seri Najib Tun Razak tetapi sebaliknya komen umum tentang rakyat di media sosial.

Timbalan Pendakwa Raya (DPP), Datuk V. Sithambaram berkata, ini kerana hantaran itu adalah ulasan peribadi semata-mata mengenai senario politik yang membawa kepada keputusan Pilihan Raya Umum ke-14.

“Tiada kaitan antara hantaran itu yang disiarkan pada 11 Mei 2018 dengan rayuan Najib di hadapan Mahkamah Persekutuan pada 23 Ogos tahun lepas. Adalah sukar dipercayai bahawa pemohon (Najib) hanya menyedari mengenai hantaran FB ini pada 22 Ogos tahun lepas iaitu beberapa jam sebelum pendengaran rayuan pada 23 Ogos tahun lepas.

“Pemfailan permohonan penarikan diri (Ketua Hakim Negara) adalah percubaan terakhir yang terdesak untuk tidak meneruskan pendengaran rayuan. Kebetulan luar biasa apabila pemohon mendapat tahu daripada hantaran FB awam beberapa jam sebelum tamat pendengaran rayuan pada 23 Ogos tahun lalu.

“Yang Arif, sebenarnya mereka tahu mengenai hantaran itu tetapi mendapati ia tidak layak untuk permohonan menarik diri sebelum itu. Permohonan dalam tempoh 11 jam itu adalah usaha terdesak semata-mata untuk menangguhkan rayuan,” tegasnya.

Berhubung pelantikan firma Tetuan Zaid Ibrahim Suflan Th Liew (ZIST), DPP itu berkata, tujuan utama kes SRC International dikendalikan oleh firma tersebut pada tahun lepas adalah bagi memohon  penangguhan.

Sithambaram berkata, firma itu tidak sepatutnya mengambil alih kes itu daripada Tetuan Shafee & Co jika mereka tidak bersedia untuk meneruskan rayuan pada tarikh yang ditetapkan bagi pendengaran itu pada Ogos 2022.

“Tetuan ZIST mengambil alih kes itu dengan tujuan semata-mata untuk meminta penangguhan kes. Perlu diingat bahawa tarikh pendengaran rayuan utama telah ditetapkan empat bulan lebih awal atas permintaan peguam cara pemohon, Tetuan Shafee & Co.

“Walaupun Najib mempunyai hak untuk melantik peguam cara pilihannya, ia harus dilakukan lebih awal agar tidak mengganggu tarikh pendengaran yang telah ditetapkan empat bulan lebih awal dengan persetujuan semua pihak,” katanya sambil menambah tindakan peguam cara atau peguam pemohon tidak boleh dibiarkan kerana jika sebaliknya, ia bermakna penangguhan sentiasa boleh diperoleh oleh peguam cara atau peguam baharu yang mengambil alih kes-kes pendengaran yang telah ditetapkan.

Menjelaskan tindakan bekas peguam Najib, Datuk Hisyam Teh Poh Teik yang melepaskan dirinya daripada mewakili bekas perdana menteri itu, timbalan pendakwa raya menegaskan Mahkamah Persekutuan mempunyai budi bicara sama ada untuk membenarkan peguam menarik diri, terutama di tengah-tengah perbicaraan.

Sithambaram berkata peguam yang tidak diberi penangguhan rayuan tidak dibenarkan menggunakan kaedah pintu belakang untuk menangguhkan rayuan dengan strategi taktikal untuk melepaskan dirinya.

Beliau seterusnya berhujah bahawa tindakan melucutkan Tetuan Shafee & Co daripada mewakili pemohon adalah satu langkah strategik oleh Najib untuk menangguhkan rayuan tersebut.

“Kami mengatakan ini kerana firma itu terus mewakili pemohon dalam kes 1Malaysia Development Berhad (1MDB) pada setiap masa yang berkaitan. Tan Sri Muhammad Shafee Abdullah hadir mewakili Najib dalam permohonan penarikan diri (hakim) dalam rayuan ini. Justeru, pelepasan Tetuan Shafee & Co merupakan satu tindakan meragukan untuk memaksa mahkamah menangguhkan rayuan tersebut.”

Timbalan pendakwa raya kanan itu berkata demikian pada pendengaran permohonan Najib untuk menyemak semula keputusan Mahkamah Persekutuan terdahulu yang mengekalkan sabitan serta hukuman penjara 12 tahun dan denda RM210 juta atas kesalahan menyeleweng RM42 juta dana SRC International.

Najib dalam permohonan semakannya memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tengku Maimun pada 23 Ogos tahun lepas yang mengekalkan sabitan dan hukuman penjara 12 tahun dan denda. – BERNAMA


PAS tak akan sertai Kerajaan Perpaduan – Hadi Awang

SHAH ALAM: Tan Sri Abdul Hadi Awang menegaskan PAS tidak akan menyertai Kerajaan Perpaduan.

Sambil menyindir gabungan parti yang membentuk pentadbiran peringkat Persekutuan diterajui Datuk Seri Anwar Ibrahim itu, beliau berkata, partinya tidak akan masuk ke tempat yang didakwanya kotor untuk membersihkan kekotoran.

“Untuk bersihkan, kita kena duduk di luar, macam mana kami nak ikut (Kerajaan Perpaduan),” katanya kepada media selepas merasmikan Muktamar PAS ke-69 di Pusat Konvensyen Ideal (IDCC), di sini hari ini.

Beliau mengulas kenyataan Setiausaha Agung UMNO, Datuk Dr Asyraf Wajdi Dusuki yang menyenaraikan tujuh kebajikan jika PAS menyertai Kerajaan Perpaduan, termasuk UMNO akan kembali ‘dibersihkan’.

Menurut Asyraf Wajdi, tidak akan ada lagi kata nista, label seperti ‘sesat’, ‘kafir’, ‘ahli neraka’, ‘munafik’ dan pelbagai lagi gelaran buruk apabila UMNO dan PAS kembali menjadi rakan sebagaimana pengalaman 22 bulan bekerjasama dalam Muafakat Nasional (MN) dan penyatuan ummah.

“Banyak kebaikan sebenarnya jika PAS menyertai Kerajaan Perpaduan, antaranya tiada lagi fatwa atau ceramah daripada pimpinan dan pendokong PAS yang ‘mengkafirkan’ atau menyesatkan mana-mana pihak terutamanya terhadap parti yang berbeza ideologi dengan mereka.

“Tiada lagi isu ‘Islam terancam’ dan ‘Melayu terancam’ sebagaimana yang sering disebarkan dalam pelbagai media dan pentas ceramah,” kata Setiausaha Agung UMNO itu dalam hantaran di Facebook.

Awal minggu lalu, Perdana Menteri, Datuk Seri Anwar Ibrahim dilapor menyatakan beliau pernah menjemput PAS pada tahun lalu untuk menganggotai Kerajaan Perpaduan, namun tawarannya ketika itu ditolak parti berkenaan.

Pengerusi Pakatan Harapan (PH) itu menjelaskan demikian ketika ditemu bual Time Magazine yang disiarkan secara dalam talian pada 11 Oktober lalu, bersama ‘jaminan’ tidak akan menghalang kerjasama dengan parti PAS jika ia wujud pada masa akan datang.

Beliau yang juga Presiden PKR memberi gambaran pintu untuk PAS menyertai Kerajaan Perpaduan belum ditutup rapat dengan syarat PAS perlu menerima Malaysia sebagai negara berbilang agama dan setiap rakyat mempunyai tempat, meskipun Islam ialah agama Persekutuan.

Asyraf Wajdi menjelaskan, kebaikan ketiga jika PAS menyertai Kerajaan Perpaduan ialah DAP sekali lagi akan disucikan dengan fatwa-fatwa baharu sebagaimana ketika parti itu dan PAS bersama dalam gabungan menghadapi Pilihan Raya Umum (PRU) 1999, 2004 dan 2008.

“UMNO akan kembali dibersihkan dan tiada lagi kata nista, label-label seperti ‘sesat’, ‘kafir’, ‘ahli neraka’, ‘munafik’ dan pelbagai lagi gelaran yang dikaitkan dengan binatang apabila sudah kembali menjadi rakan sebagaimana pengalaman 22 bulan dalam kerjasama MN dan Penyatuan Ummah.

“Tiada lagi istilah Malaysia menuju negara sekular kerana bersekongkol dengan DAP yang dilabelkan ‘kafir’ dan sekular,” kata pemimpin UMNO itu.

Kebaikan keenam, kata Asyraf Wajdi, tiada lagi parti dalam Kerajaan Perpaduan terutama yang mempunyai orang Melayu Islam seperti UMNO, AMANAH dan PKR akan dilabel ‘barua’ dan ‘penjilat’ DAP atau label ‘kafir’, ‘toghut’ dan sebagainya apabila PAS menyertai Kerajaan Perpaduan.

Terakhir, beliau berkata, Anwar akan kembali dijulang PAS sebagai pemimpin Islam yang suci dan bersih sebagaimana sewaktu PRU10, PRU11 dan PRU12 dahulu.

“Semua di atas pastinya akan menurunkan suhu politik negara yang memberikan manfaat kepada rakyat bagi membolehkan fokus utama kepada soal memulihkan ekonomi negara dan meningkatkan kualiti kehidupan rakyat.

“Ini kerana tiada lagi politik fitnah, politik tohmah, politik adu domba yang merugikan dan memudaratkan,” katanya.

Dalam pada itu, Abdul Hadi mengesahkan PAS tidak menerima sebarang jemputan rasmi bagi menyertai Kerajaan Perpaduan, sebaliknya jemputan yang diterima hanyalah melalui media antarabangsa.

Sementara itu, Ahli Parlimen Marang berkenaan mendakwa Kerajaan Perpaduan hilang sokongan orang muda kerana gagal menunaikan janji dalam manisfesto, selain tindak tanduk untuk menarik semua parti dalam menubuhkan kerajaan yang turut mengecewakan golongan itu.

Abdul Hadi turut membangkitkan masalah mengenai orang Melayu yang dilihat semakin tidak meminati politik, sedangkan bukan Melayu lebih berminat keluar mengundi. – Berita Harian

Author

Media Variasi

View all posts

View all posts


Kelantan, Terengganu dijangka banjir esok

SHAH ALAM: Pusat Ramalan dan Amaran Banjir Negara (PRABN) serta Jabatan Pengairan dan Saliran (JPS) meramalkan beberapa kawasan di Kelantan dan Terengganu dijangka banjir pada Ahad sekiranya hujan berterusan berlaku di negeri tersebut.

Menurut notis amaran yang dikeluarkan pada Sabtu, jangkaan itu susulan hasil simulasi model ramalan banjir dan Amaran Hujan Berterusan (Buruk) oleh Jabatan Meteorologi Malaysia (MetMalaysia).

Bagaimanapun, banjir yang diramalkan itu boleh berlaku lebih awal atau lewat dari masa yang dijangkakan.

Bagi Kelantan, kawasan-kawasan yang dijangka banjir pada Ahad jam 1 pagi adalah Kampung Kajang, Tanah Merah manakala jam 3 pagi melibatkan daerah Tanah Merah dan Pasir Mas seperti Kampung Nibong, Kampung Air Bujing Kampung Kubang Rambutan, Kampung Bagus, Kampung Degung serta Kampung Limau Purut.

Selain itu, banjir diramal berlaku mulai jam 9 pagi di daerah Pasir Mas melibatkan kawasan-kawasan sekitar Jeti Danau Tok Uban, Kampung Chasi, Tok Uban, Kampung Rasal, Kampung Kuala Itik, Kuala Kok Pauh, Kampung Rahmat, Kampung Pengkalan Telok, Kampung Tersang.

Di samping itu, kawasan sekitar Kampung Lubok Gong, Pasir Mas diramal banjir mulai jam 5 petang manakala Pekan Rantau Panjang, Kampung Gelang Mas dan Kampung Kalor dijangka bermula pada jam 11 malam.

Sementara itu, bagi Terengganu pula, lokasi dijangka banjir mulai jam 1 pagi melibatkan daerah Besut termasuk kawasan sekitar Kampung La, Kampung Seberang La, Kampung Pengkalan Nangka.

Fenomena banjir turut diramal berlaku mulai jam 4 petang membabitkan kawasan sekitar Kampung Che Mohid, Setiu.

Amaran tersebut dikeluarkan bagi membolehkan semua penduduk terutamanya di kawasan yang dijangka banjir, mengambil langkah waspada dan mematuhi arahan pihak berkuasa atau agensi-agensi pengurusan bencana banjir. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Polis siasat hantaran Facebook kaitkan KBS dengan gerakan Kristian

KUALA LUMPUR: Polis mengesahkan menerima laporan polis dan sedang menjalankan siasatan berhubung satu hantaran Facebook Che’Gubard Original yang mengaitkan Kementerian Belia dan Sukan (KBS) dengan gerakan Kristian Evangelist.

Ketua Polis Daerah Sentul, ACP Beh Eng Lai berkata, siasatan turut dijalankan kerana hantaran itu menuduh kementerian berkenaan menyalurkan dana kepada sebuah badan bukan kerajaan (NGO) untuk mengajak belia bukan Kristian melawat gereja.

Beliau berkata, semakan pihak polis mendapati hantaran berkenaan telah menerima 544 komen, 377 perkongsian dan 448 respons sejak dimuat naik tiga hari lepas.

“Siasatan dijalankan di bawah Seksyen 500 Kanun Keseksaan (kerana fitnah) dan Seksyen 233 Akta Komunikasi dan Multimedia 1998 (kerana penggunaan tidak wajar kemudahan rangkaian atau perkhidmatan rangkaian),” katanya dalam satu kenyataan hari ini.

Beliau menasihatkan orang ramai supaya tidak membuat sebarang spekulasi atau mengulas isu tersebut secara provokasi yang mungkin boleh menggugat ketenteraman serta keharmonian kaum di Malaysia.

“Tindakan tegas tanpa kompromi akan diambil terhadap mana-mana individu yang sengaja mengeluarkan kenyataan yang mendatangkan kegusaran awam melalui isu yang menyentuh sensitiviti agama dan kaum,” katanya.

Beberapa hari lalu, Pengerusi (Penaja) Muafakat Nasional (MN) Negeri Sembilan, Badrul Hisham yang juga dikenali sebagai Che’gubard menerusi hantaran di Facebooknya, telah mendakwa terdapat sebuah NGO dengan dana daripada KBS sedang mencari belia bukan Kristian untuk dibawa melawat gereja. – BERNAMA


Dr Zulkafperi tawar formula bangun Tanjong Karang tanpa ubah identiti

TANJONG KARANG: Datuk Dr Zulkafperi Hanapi, anak penoreh getah ada formula bantu penduduk Tanjong Karang keluar dari kemiskinan.

Calon pilihan Bersatu dan PAS dari Perikatan Nasional (PN) untuk Parlimen P095 Tanjong Karang ini memiliki iltizam tinggi hasil pengalamannya sebagai anak penoreh dan pesawah agar kemiskinan bukan lagi halangan untuk berjaya.

Beliau yang seorang doktor berpengalaman dan bertauliah memiliki ‘preskripsi’ kehidupan untuk membantu membangunkan kawasan Parlimen tanpa mengubah identiti asalnya sebagai bandar ‘koboi’.

“Bermula dengan berjumpa pelbagai lapisan pesakit, mereka banyak luah isu kehendak yang tidak dipenuhi kerajaan dan wakil rakyat. Saya dengar kekecewaan mereka menyebabkan dorongan untuk membantu lebih banyak itu wujud.

“Saya mahu lebih ramai dapat keluar kemiskinan, bangkit dari kejatuhan dan kegelapan kepada kehidupan yang lebih baik, naluri seorang doktor yang mahu sentiasa berbakti itu tidak pernah padam,” katanya kepada MEDIA VARIASI.

Dr Dzulkaperi melalui transisi dalam politik bermula dengan UMNO pada 1990, tetapi keluar kerana tidak yakin dengan parti, sebelum membuat keputusan sertai Bersatu dan aktif sebagai Ketua Bahagian Bersatu Sg Buloh kemudian ke Tanjong Karang.

Dalam pada itu, katanya ini kali kedia diamanahkan sebagai calon di Parlimen Tanjong Karang dan berharap ada sinar kali ini.

“Tanjong Karang ini ibarat bandar koboi, cara hidup tenang cara orang kampung yang mengamit kenangan sesiapa yang bertandang.

“Ramai anak muda keluar ke bandar untuk cari rezeki.

“Jadi saya tawarkan empat formula untuk bantu rakyat iaitu membangunkan infrastruktur jalan raya daripada dua laluan kepada empat.

“Bina tebatan banjir di sungai sasaran, bina UTC di atas tapak lama hospital dan wujudkan pelancongan Agro Tourism bagi buka peluang pekerjaan, galakkan food security, saya yakin dalam lima tahun 10,000 peluang pekerjaan mampu disediakan,” katanya.

Dalam pada itu, beliau amat berharap pengundi dan bakal pengundi membuat pilihan yang bijak berdasarkan apa sumbangan yang boleh diberi bukannya ketaasuban kepada parti sahaja dan tidak membawa sebarang perubahan.

Ketika ditanya peluang menang pada PRU15, katanya peluang untuk PN lebih cerah berikutan BN belum mengumumkan calon yang sebelum ini menjadi penyandang tradisi iaitu Tan Sri Noh Omar.

Namun katanya pengundi muda kemungkinan terdorong kepada Pakatan Harapan (PH) yang memberi saingan sengit untuk PN.

“Tiga isu akan timbul, PH penipu kaki kencing, PN pengkhianat dan BN perompak, perasuah, kleptokrasi.

“Jadi buatlah pilihan yang tepat agar tidak menyesal di kemudian hari,” katanya.

Menyoroti latar belakang kehidupan Dr Dzulkaperi, beliau bangkit daripada anak orang miskin yang dibesarkan dengan ibu bapa yang bercerai kasih kepada seorang figura yang berguna untuk masyarakat.

“Saya dibesarkan oleh ayah dan kakak daripada tidak pandai membaca hingga menjadi pelajar terbaik sekolah menengah, di matrikulasi, saya ambil jurusan perubatan di Universiti Kebangsaan Malaysia dan jadi doktor perubatan pada tahun 1985.

“Kemudian saya ditugaskan berbakti di Angkatan Tentera Malaysia dan kembali ke Hospital Kuala Lumpur, saya letak jawatan dan bekerja di Pusrawi Jalan Ipoh, buka klinik swasta Bandar Baru Sungai Buloh kini ada enam cawangan,” katanya.

Author

Tun Puteh Wanti

View all posts

View all posts


Diserang ‘mafia’ Pakistan, ahli perniagaan Malaysia minta bantuan Wisma Putra

CYBERJAYA: Seorang ahli perniagaan Malaysia menzahirkan kebimbangan apabila kediaman dia sekeluarga di Pakistan didakwa diserang sekumpulan mafia dengan peluru, baru-baru ini.

Rakyat Malaysia berasal dari Pakistan itu, Datuk Mohammad Tahir Rahat turut meminta bantuan Wisma Putra berhubung keselamatan keluarganya.

Mohammad Tahir mendakwa, serangan mafia itu dikatakan berpunca daripada tindakan kumpulan itu yang mahu merampas tanah miliknya yang diwarisi sejak turun temurun di daerah Hisari Nehri, Pakistan.

Dalam kejadian Ahad lalu, beliau mendakwa 200 mafia lengkap bersenjata melepaskan tembakan ke arah menara peninjau rumahnya sekitar jam 7 pagi menyebabkan beliau juga terpaksa berbalas tembakan dengan mereka, lapor Berita Harian.

“Kejadian itu berlarutan sehingga jam 8.30 pagi sehingga pihak polis tiba. Namun, kedatangan mereka hanya menyuraikan tembak menembak bukan menghentikan kegiatan mafia berkenaan.

“Kumpulan mafia berkenaan sudah merampas tanah milik saya buat masa sekarang dan mereka juga membina tembok pengadang serta menara peninjau di kawasan berkenaan,” katanya.

Menurutnya lagi, mafia berkenaan turut bertindak menutup semua jalan keluar masuk ke rumahnya dari pukul 7 pagi hingga 7 petang.

Untuk rekod, Mohammad Tahir yang berasal dari Pakistan berhijrah ke Malaysia bagi memulakan kehidupan baharu pada sekitar akhir 1980-an dan berjaya mendapatkan taraf kewarganegaraan.

Author

Diyana Rahip

View all posts

View all posts


Suami isteri maut, anak cedera parah dalam kemalangan babitkan lima kenderaan

Ketua Polis Daerah Setiu, DSP Affandi Hussin berkata, dalam kejadian yang berlaku pada 1.30 tengah hari itu, Faizul Azman Awang, 44, dan isterinya, Habshah Ismail, 42, meninggal dunia di tempat kejadian.

Anak pasangan itu, Muhammad Daniel Dzulkarnain,13, pula cedera parah di bahagian muka dan menerima rawatan di Hospital Sultanah Nur Zahirah, Kuala Terengganu.

Affandi berkata, nahas berlaku ketika mangsa dikatakan dalam perjalanan pulang ke rumah mereka di Kuantan, Pahang selepas menziarahi ahli keluarga yang meninggal dunia di Besut.

“Setiba di lokasi kejadian, kenderaan Proton Exora yang dipandu Faizul Azman dipercayai bertembung dengan lori yang datang dari arah bertentangan,” katanya.

Beliau berkata, pemandu lori dan kelindan serta 11 individu daripada tiga kenderaan lain iaitu Nissan Navara, Perodua Axia dan Toyota Wish tidak mengalami kecederaan.

“Mayat kedua-dua mangsa dikeluarkan oleh anggota Jabatan Bomba dan Penyelamat Malaysia serta dihantar ke Unit Forensik Hospital Setiu untuk bedah siasat,” katanya.

Affandi berkata, siasatan lanjut akan dijalankan bagi mengenal pasti punca kemalangan dan kes itu disiasat mengikut Seksyen 41(1) Akta Pengangkutan Jalan 1987. – BERNAMA


Majlis angkat sumpah MB Terengganu petang ini

KUALA TERENGGANU: Menteri Besar dan ahli-ahli Majlis Mesyuarat Kerajaan Negeri (Exco) Terengganu dijadual mengangkat sumpah di hadapan Sultan Terengganu, Sultan Mizan Zainal Abidin petang ini.

Istiadat Pengisytiharan Pelantikan Menteri Besar dan Melafaz Sumpah Jawatan Exco itu dijadual berlangsung di Balairong Seri Istana Syarqiyyah di sini, 2.30 petang

Bagaimanapun, tidak dinyatakan siapa pemimpin yang akan mengangkat sumpah jawatan Menteri Besar itu.

Bagaimanapun, Ahli Dewan Undangan Negeri (ADUN) Ru Rendang, Datuk Seri Dr Ahmad Samsuri Mokhtar dijangka akan dilantik buat penggal kedua.

Pada Pilihan Raya Negeri (PRN) Sabtu lalu, Perikatan Nasional (PN) Terengganu mengekalkan pentadbiran kerajaan negeri selepas menyapu bersih kesemua 32 kerusi Dun.

Kepimpinan PAS Terengganu semalam juga sudah mempersembahkan nama calon Menteri Besar bagi mendapat perkenan Sultan Mizan.

Nama calon Menteri Besar itu dipersembahkan Pesuruhjaya PAS Terengganu, Datuk Husain Awang kepada Sultan Mizan di Istana Syarqiyyah di sini, 9 pagi semalam. – Harian Metro

Author

Media Variasi

View all posts

View all posts


Netizen buat ‘petition’ mahu Maggi Malaysia keluarkan pelbagai perisa dalam satu pek

CYBERJAYA: Hasrat seorang pengguna Twitter untuk melihat syarikat kegemaran rakyat Malaysia iaitu Maggi Malaysia mengeluarkan pelbagai perisa dalam satu pek turut disokong netizen.

Menerusi hantaran di Twitter @brgsjks yang memberikan cadangan kepada syarikat itu untuk mempelbagaikan perisa dalam satu pek seperti air minuman vitagen.

“Petition untuk pihak @MaggiMalaysia supaya keluarkan different flavour dalam satu pack. Ada kari, asam laksa, tomyam, ayam. Buat macam Vitagen tu. Bestnya nak,” tulisnya.

Rata-rata cadangan tersebut dipersetujui oleh warga net yang merasakan idea itu bernas bagi mereka mencuba perisa yang lain tanpa perlu membeli satu pek besar.

Dalam pada itu, netizen turut beranggapan tidak berbaloi untuk membeli satu pek jika perisa yang dibeli itu tidak berapa digemari.

“Agree, sebab I don’t fancy other flavours (except curry) but once in a while terliur nak try,” komen netizen.

“Yeah, boleh lakukan perisa ayam itu sebab orang jarang beli, aku teringin gak nak beli tapi tak nak beli banyak-banyak, nak satu dua paket je,” lush netizen.

“Aku confirm akan beli! Sebab aku selalu kena restock maggi kat rumah, tapi maggi ayam tak popular tapi ayah aku suka. Rasa macam malas bebeno nak beli banyak-banyak benda alah tu,” kongsi netizen.

Author

Nurul Ain Japri

View all posts

View all posts


Ubah silibus, kaedah belajar penghidap Disleksia

KUALA LUMPUR: Ramai yang masih keliru autisme dan disklesia.

Autisme adalah masalah lebih rumit melibatkan komunikasi dan tingkah laku manakala disleksia adalah masalah pembelajaran sahaja.

Disleksia ada tiga jenis iaitu disleksia visual (penglihatan), auditori (pendengaran) dan visual-auditori atas faktor keturunan atau genetik yang biasanya sukar dalam satu atau lebih kemahiran pembelajaran seperti menulis, mengeja dan mengira.

Seorang doktor yang juga anak tempatan daripada golongan orang kelainan upaya (OKU) disleksia, di Pulau Pinang berjaya menamatkan bidang kedoktoran hanya dengan mengubah kaedah pembelajaran.

Kaedah yang digunakan doktor itu adalah memperbanyakkan pembelajaran secara auditori dalam bidang yang diminati kerana kekurangannya dari aspek membaca dan mengira.

Mengambil inspirasi doktor berkenaan, anak muda yang juga penghidap Disleksia, Amer Adham Kamaruddin, 22, menyarankan Kementerian Pendidikan supaya prihatin dengan masalah pengajaran dan pembelajaran (PnP) bagi golongan sepertinya.

Amer Adham yang kini pengusaha Dyslexia Cafe berkata, silibus pendidikan khas sewajarnya perlu diubah lebih praktikal sesuai dengan potensi dan keupayaan masing-masing bagi golongan itu.

“Modul dan kaedah pendidikan sedia ada ketika ini tidak sesuai dengan keupayaan golongan disleksia.

“Walaupun disleksia lambat dalam pembelajaran seperti menulis, mengeja dan mengira tetapi mereka mempunyai kemahiran berfikir yang normal dan unik, tidak patut dilabel sebagai cacat atau lembam, atau tidak pandai.

“Sekurang-kurangnya enam subjek asas sahaja yang perlu diutamakan kerana disklesua tidak mampu menguasai subjek tambahan lebih-lebih lagi yang tidak mempunyai minat.

“Disleksia juga cenderung dalam bidang seni seperti saya, minat seni kulinari. Ada juga yang dah berjaya seperti doktor yang disebut tadi, pelakon Hollywood Tom Cruise, penyanyi rap Malaysia Altimet,” katanya.

Amer Adham yang mempunyai pekerja yang juga rakan senasib dengannya, Abdul Qhaliq Al-Azfari Muhammad Azharuddin, juga minat kemahiran seni kulinari.

Mereka berpendapat, perlu wujud kelas khas untuk pelajar disklesia di sekolah sama, supaya dapat membantu golongan ini menerima pendidikan dan bercampur gaul seiring dengan pelajar normal lain.

Menurut Kementerian Pendidikan Malaysia pada 2013, disleksia adalah masalah murid yang mempunyai kecerdasan mental yang selaras atau melebihi murid biasa tetapi menghadapi kesukaran yang tinggi dalam menguasai kemahiran membaca, menulis dan mengeja. Disleksia tidak dianggap sebagai satu penyakit tetapi memerlukan program pendidikan yang bersesuaian agar masalah ini dapat dikurangkan.

MEDIA VARIASI sebelum ini melaporkan, Amer Adham bersama adiknya, Amer Aiman mengusahakan Dyslexia Kafe menyajikan hidangan makanan barat, Asia, pastri dan kopi di Bandar Baru Bangi, mula tular sejak November lalu sejak beroperasi.

Isteri Perdana Menteri, Datuk Seri Dr Wan Azizah Wan Ismail turut kelihatan singgah menikmati makanan di kafe berkenaan, baru-baru ini.

Author

Tun Puteh Wanti

View all posts

View all posts


Kes laporan audit 1MDB: Najib tiba dari Penjara Kajang

KUALA LUMPUR: Datuk Seri Najib Tun Razak hari ini hadir di Mahkamah Tinggi di sini pada perbicaraan kes meminda laporan audit 1Malaysia Development Berhad (1MDB) yang dihadapinya bersama bekas Ketua Pegawai Eksekutif 1MDB, Arul Kanda Kandasamy.

Najib, 69, tiba di Kompleks Mahkamah Jalan Duta di sini menaiki kenderaan utiliti sukan (SUV) pada 8.48 pagi dari Penjara Kajang diiringi beberapa kenderaan polis dan Jabatan Penjara.

Petugas media dari pelbagai agensi mula berkumpul sejak 8 pagi bagi merakam gambar dan video ketibaan bekas perdana menteri itu serta membuat liputan kes berkenaan.

Isteri Najib, Datin Seri Rosmah Mansor, turut hadir di mahkamah.

Najib didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan Ketua Audit Negara, sebelum laporan itu ‘sekali lagi dimuktamadkan’ dan dibentang di hadapan PAC bagi mengelak sebarang tindakan diambil terhadap beliau.

Arul Kanda, 45, pula didakwa bersubahat dengan Najib dalam membuat pindaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Pada prosiding hari ini, djangka dua saksi pendakwaan akan memberi keterangan iaitu Arul Kanda dan Penguasa Kanan Cawangan Siasatan Suruhanjaya Pencegahan Rasuah Malaysia Haniff Lami.

Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun jika gagal bayar denda ke atas Najib kerana menyeleweng dana SRC International berjumlah RM42 juta.

Semalam, bekas perdana menteri itu hadir  pada perbicaraan kes penyelewengan dana RM2.3 bilion 1MDB di hadapan  Hakim Mahkamah Tinggi Hakim Datuk Collin Lawrence Sequerah. – BERNAMA

TAG: mahkamah, najib razak, arul kanda 1MDB, bicara

NBA NAM AZH


Nasi ayam claypot di Sri Petaling tiada sijil Halal – Jakim

CYBERJAYA: Kedai nasi ayam claypot di Sri Petaling yang tular di media sosial beberapa hari lalu disahkan tidak memiliki sijil halal oleh Jabatan Kemajuan Islam Malaysia (Jakim).

Jakim menerusi kenyataan di Facebook berkata, pengguna Muslim dinasihatkan untuk sentiasa berhati-hati dalam memilih premis makanan yang ingin dikunjungi.

Menurutnya, pastikan premis yang dipilih merupakan pemegang Sijil Pengesahan Halal Malaysia (SPHM) yang sah daripada Pihak Berkuasa Berwibawa Pensijilan Halal Malaysia.

“Ketika ini ditularkan melalui media sosial berkenaan dengan status halal sebuah premis makanan di Sri Petaling yang didakwa menggunakan rice wine dalam masakan yang telah menimbulkan keresahan dalam kalangan pengguna Muslim yang mengunjungi premis tersebut.

“Berdasarkan kepada semakan melalui Portal Halal Malaysia, premis tersebut bukan pemegang SPHM yang sah dan pihak Jakim tidak pernah mengeluarkan pensijilan halal untuk premis tersebut,” menurut kenyataan itu pada Sabtu.

Jakim turut menyarankan para pengguna untuk menyemak status produk dan premis makanan yang memiliki Sijil Pengesahan Halal Malaysia, menerusi Portal Rasmi Halal Malaysia di https://www.halal.gov.my/v4/.

“Semakan juga boleh dilakukan melalui aplikasi telefon pintar Verify Halal.

“Selain itu, pengguna boleh mengikuti penjelasan berkenaan isu-isu halal yang tular melalui Facebook Bahagian Pengurusan Halal, Jakim,” maklumnya.

Untuk rekod, tular video sebuah kedai nasi ayam claypot yang dibuka oleh sepasang suami isteri Muslim yang fasih berbahasa Mandarin, didakwa menggunakan alkohol jenis rice wine dalam penyediaan makanan tersebut.

Author

Diyana Rahip

View all posts

View all posts


UNDIAN

Mampukah Malaysia layak ke peringkat separuh akhir AFF Mitsubishi Cup 2022?

 Malaysia Boleh!
 Cuba lagi lain kali

View Results

Author

Admin-MV

View all posts

View all posts


Pemimpin hebat lahir daripada penderitaan paling gelap

FILEM Black Panther 2: Wakanda Forever, terbitan Marvel Cinematic Universe (MCU), kali ini cukup berbeza dari segi jalan cerita namun tampil dengan idea lebih segar yang sesuai dengan citarasa generasi muda.

Jika kita imbas kembali filem pertama Black Panther atau Raja T Challa yang dilakonkan oleh Chadwick Boseman, ia telah memberi mesej besar kepada peminat watak Super Hero kerana karya ini menunjukkan tiada perbezaan warna kulit untuk menjadi seorang penyelamat dunia.

Black Panther satu-satunya mengetengahkan watak penyelamat lelaki kulit hitam pertama di dunia selepas watak penyelamat wanita kulit hitam pertama di dunia ditonjolkan menerusi filem Catwoman.

Berbalik kepada sekuel Black Panther 2: Wakanda Forever berdurasi 2 jam 40 minit itu, ia digarap penuh emosi dengan mengetengahkan penderitaan watak protagonis muda, Puteri Shuri lakonan Letitia Wright dan juga mengetengahkan penderitaan sama oleh antagonisnya Namor dijayakan pelakon Tenoch Huerta.

Sepanjang tayangan penuh melankoli, pengarahnya, Ryan Coogler berjaya membawa penonton menjelajahi semua emosi bersama kesedihan yang amat mendalam dan ingatan kepada Chadwick.

Filem ini berjaya mengangkat watak baik dan jahat berada pada satu taraf dan kedudukan sama, mengimbas fasa perjalanan hidup yang membentuk jati diri mengikut acuan pengalaman jiwa raga masing-masing.

Puteri Shuri dari bangsa Wakanda meratapi kematian abangnya iaitu Black Panther lakonan Chadwick yang di mana dalam dunia realiti beliau mati akibat kanser.

Namor pula dari bangsa Talokan menjadi Raja Kerajaan Bawah Laut yang kematian ibunya sejak kanak-kanak, digelar sebagai ‘Anak Tanpa Kasih Sayang’.

Persamaan mereka adalah dari segala sudut, kesuraman hati, melihat kematian demi kematian, kehilangan insan tersayang, emosi terluka yang tidak dipulihkan tidak dilepaskan telah membentuk dendam, amarah dan pemberontakan dalam jiwa yang masih mentah.

Namor membesar dengan menjadi jahat, mengimpikan penaklukannya ke atas dunia darat dan mahu menghapuskan Wakanda kerana kerajaannya juga memiliki Vibranium, sumber paling berkuasa.

Ia lantas mengubah fakta sejarah bahawa Vibranium ini bukan hanya milik kerajaan Wakanda, sinisnya jika rasa diri hebat pasti ada lagi yang lebih hebat.

Begitu juga dalam seni politik hari ini, Namor adalah simbolik kepada dendam pemimpin yang tidak mahu orang lain lebih berkuasa, mempengaruhi orang lain agar sama-sama membenci dan menjatuhkan lawannya.

Shuri yang belum dapat melepaskan pemergian abangnya, terpaksa menyaksikan bondanya, Permaisuri Wakanda iaitu Ramonda lakonan Angela Bassett mati di depan mata ketika menyelamatkan gadis muda, Riri Williams seorang saintis buruan Namor.

Tragedi menyayat hati itu telah menghilangkan sikap adil dan empatinya kepada seorang yang ‘pendendam’.

Sejurus kematian ibunya, Shuri segera meminum herba bentuk hati bersumber Vibranium yang memberinya kekuatan, dengan semangat Black Panther untuk menuntut bela kematian ibunya dengan menyerang balik Namor.

Wakanda Forever menggunakan konsep kesedihan dari dasar hati, memejamkan mata mengenangkan kembali seseorang yang kita anggap penyelamat, sama ada kehilangan itu adalah ayah atau ibu yang kita sayangi sudah tiada lagi.

Tiada lagi pelukan, atau sekurang-kurangnya berbisik di telinga kita bahawa semua ini sementara sahaja, sabarlah hati dan teruskanlah perjuangan dengan keyakinan segalanya akan berakhir di negeri abadi.

Yang membezakan Namor dan Shuri adalah kasih sayang, Shuri membesar dengan kasih sayang bondanya, Ramonda.

Sifat perikemanusiaan dan kekuatan dalam sanubari Shuri masih ada, kerana ibunya.

Ia dapat dilihat ketika lembing sudah di tangan Shuri, dan Namor sudah lemah menyembah bumi, ketika masing-masing bertempur satu lawan satu, tiba-tiba roh Ramonda muncul menasihati puterinya agar tidak membiarkan dendam menguasai diri kerana dendam itu juga akan mempengaruhi rakyatnya sampai bila-bila.

Ibarat lagenda Nusantara terkenal iaitu Ratu Adil, Shuri mahu menunjukkan sikap kepimpinan yang adil demi kebaikan rakyat dari dua kerajaan kuat itu, dia mahu hentikan permusuhan diganti dengan kasih sayang.

Segala penderitaan yang amat dahsyat, kesengsaraan, banyaknya air mata yang mengalir itulah yang melahirkan seorang pemimpin hebat, dengan hati yang kuat serta adil melihat sisi baik atau buruknya manusia bahawa mereka datang dari Yang Esa dan akan kembali kepada Yang Esa jua.

Kata-kata Romanda sebagai Ratu Wakanda yang paling terkesan di hati penonton,”tidak cukupkah pengorbanan saya untuk rakyat dan negara? Saya telah kehilangan segala-galanya yang saya sayang”.

Itulah harga seorang pemimpin apabila dia memilih berjuang untuk yang lain.

Mesejnya jika kita tidak bangkit, tiada sesiapapun akan bangkit bersama kita, Shuri tidak membiarkan dirinya terus ‘mati’ sebaliknya kembali kuat bertahan demi rakyatnya sebagaimana satu frasa terkenal, “I will not die for you, but will survive for us”.

Author

Tun Puteh Wanti

View all posts

View all posts


Pantai Batu Layar ditutup sementara susulan kes lemas

JOHOR BAHRU: Majlis Perbandaran Pengerang mengeluarkan notis penutupan sementara Pantai Batu Layar, di Kota Tinggi susulan kejadian seorang remaja lemas manakala seorang lagi masih hilang di pantai berkenaan semalam.

Ketua Ketua Polis Daerah Kota Tinggi, Supt Hussin Zamora berkata, notis tersebut berkuat kuasa serta merta dan pantai itu ditutup hingga esok.

Sementara itu, beliau berkata, operasi mencari dan menyelamat remaja lelaki berusia 16 tahun yang hilang diteruskan pagi ini dengan kekuatan 72 pegawai dan anggota daripada Jabatan Bomba dan Penyelamat (JBPM), Agensi Penguatkuasaan Maritim Malaysia dan Angkatan Pertahanan Awam.

“Kaedah pencarian dilakukan secara visual dan dipecahkan kepada tiga pasukan.

“Radius pencarian adalah di kawasan pantai sepanjang dua kilometer dan antara 0.5 hingga dua batu nautika di kawasan laut sekitar mangsa dilaporkan hilang,” katanya dalam kenyataan hari ini.

Hussin berkata, JBPM menjangkakan air surut pada 5.21 petang ini ke paras 0.3 meter, justeru sektor pencarian mangsa juga akan dilakukan di kawasan sekitar pantai yang surut.

Semalam, seorang remaja lelaki berusia 17 tahun ditemukan lemas manakala seorang lagi hilang selepas mandi-manda di pantai tersebut pada 1.25 tengah hari.

Kedua-dua mangsa datang ke pantai itu bersama empat rakan lain dengan menaiki motosikal dari Kluang dan kehadiran mereka di situ diketahui ibu bapa masing-masing. – BERNAMA


Zahid jinakkan DAP demi melindungi Melayu

KETIKA ramai mencela Timbalan Perdana Menteri, Datuk Seri Ahmad Zahid ‘berlaga pipi’ dengan parti DAP dalam Kerajaan Perpaduan, realitinya ramai yang tidak faham yang ‘tersirat’ di sebalik gabungan politik ini.

Khususnya dalam kalangan ahli UMNO yang masih marah kerana Ahmad Zahid melanggar sumpah janji No Anwar, No DAP yang dilaungkan sebelum Pilihan Raya Umum ke-15.

Apabila Yang di Pertuan Agong menyarankan pembentukan Kerajaan Perpaduan, jemputan pertama untuk berada dalam kerajaan ini adalah Perikatan Nasional (PN) tetapi pakatan itu menolaknya.

Selepas penolakan itu, Pengerusi Pakatan Harapan (PH), Datuk Seri Anwar Ibrahim menjemput Barisan Nasional (BN) untuk membentuk kerajaan atas dasar kerjasama kematangan berpolitik untuk kepentingan rakyat.

Bagaimanapun, masih ramai buat-buat tidak faham bahawa dalam kerajaan hari ini tiada istilah kerajaan PH, DAP, BN di sini, yang ada hanyalah Kerajaan Perpaduan.

Walaupun DAP memenangi kerusi lebih banyak dari BN, namun mereka hanya dapat empat jawatan Menteri di Kabinet manakala tujuh dari BN.

Jika DAP gila kuasa, pastilah mereka menentang kerusi dalam Kabinet namun mereka akur dan berkorban.

Apa yang tersirat di sini? DAP telah berjaya ditundukkan oleh Zahid atas tiket UMNO dan BN.

Maksudnya DAP telah bersetuju dengan syarat tertentu yang telah disarankan sebelum BN melangkah sebagai satu pasukan.

Sebagai contoh, DAP sudah meminta maaf dengan beberapa pihak dalam kerajaan sebelum ini, juga berjanji tidak akan menyentuh perkara berkait keistimewaan Melayu dan Raja-raja Melayu.

Tidak seperti orang Melayu yang berada dalam parti komponen seperti PAS, PN yang mana asyik berkelahi untuk bunuh satu sama lain tanpa memikirkan kemajuan ekonomi.

Amat jarang kita lihat DAP berbeza pendapat antara satu sama lain, mereka akur keputusan parti demi kelangsungan ekonomi, mereka lebih mementingkan kestabilan berbanding tikam menikam sesama sendiri yang akhirnya merugikan rakyat dan negara.

Mantan Perdana Menteri, Tun Dr Mahathir Mohamad gagal jinakkan DAP, sebaliknya menjadikan DAP lebih liar sehingga ‘naik tocang’ bersikap kurang ajar sanggup menjual aset-aset Melayu dan tidak hormat Perlembagaan.

Kisah bendera diterbalikkan, tidak cukup jalur, bendera hitam putih, menukar papan tanda jalan dengan tulisan Cina dan semua ini berlaku di zaman pentadbiran Tun M.

Namun akhirnya, Zahid berjaya jinakkan DAP untuk menghormati bumi mana yang mereka pijak.

Kita semua tahu Datuk Seri Hishamuddin Hussein, Khairy Jamaluddin mahu melawan Zahid bagi jawatan Presiden demi kepentingan mereka.

Adakah pasti jika mereka menang boleh membina UMNO balik?

Sepatutnya kuatkan UMNO seperti DAP kuatkan parti mereka, maju ke hadapan bukan membazirkan masa dengan usaha untuk menjatuhkan orang lain.

Putaran ini tidak akan habis, jika A naik, B bantai, jika B naik, C pula bantai, bila bangsa lain lebih maju kita marah sedangkan masa kita dihabiskan dengan perkara tidak remeh.

Kemusnahan Melayu itu adalah daripada tangan-tangan kepimpinan orang Melayu sendiri, sikap dengki serta iri hati tetap diwarisi dalam kepimpinan sehingga ke hari ini.

Melayu harus berubah demi kelangsungan mencari perpaduan dan ekonomi.

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Bak istana! Netizen ‘seram’ penampakan rumah mewah di perkuburan

PASTI sesiapa sahaja berasa seram dan tertanya-tanya saat melihat sebuah rumah mewah tersergam indah di sekitar kawasan perkuburan.

Rumah mewah bak istana yang terletak di kawasan perkuburan itu kini tular di media sosial menggamit perhatian warga maya yang tertanya-tanya motif ia dibina di kawasan sebegitu.

Menerusi perkongsian di TikTok @rendywyjaya, difahamkan rumah berkenaan adalah milik seorang ahli perniagaan bernama Agus dan lokasinya terletak di Darma, Kuningan di Jawa Barat, Indonesia.

Dalam perkongsian sama, Rendy turut memaklumkan bahawa pembinaan rumah mewah itu di tengah kawasan perkuburan membuatkan manusia lebih ingat akan kemewahan sementara di dunia dan kematian.

“Rumah ini dirancang dengan perincian luar biasa.

“Pemilik rumah ini iaitu Pak Agus berkata, beliau memilih untuk tinggal di sini (kawasan perkuburan) kerana beliau berasa tenang dan damai di antara kuburan.

“Di malam hari, kawasan perkuburan ini memberikan suasana yang sangat damai buatnya berbeza dengan sebahagian orang merasa takut,” maklumnya dalam video berkenaan.

Sementara itu, menerusi akaun YouTube Rizquna Channel pula menyatakan kos pembinaan rumah mewah yang kelihatan seperti bangunan masjid itu mencecah hingga Rp5 bilion (RM1.6 juta).

Lebih menggerunkan apabila rumah yang dibina tiga tingkat dengan 12 bilik tidur dan tujuh bilik mandi itu merupakan satu-satunya bangunan yang ada di kawasan perkuburan tersebut.

Untuk rekod, Agus merupakan seorang ahli perniagaan sunat laser yang mengeksport produknya hampir ke 64 negara termasuk di Asia, Timur Tengah dan Eropah, lapor Serambi News.

Author

Diyana Rahip

View all posts

View all posts


PRU15: Zahid kekal bertanding di Bagan Datuk

KUALA LUMPUR: Presiden UMNO, Datuk Seri Ahmad Zahid Hamidi akan mempertahankan kerusi Parlimen Bagan Datuk yang disandangnya sejak enam penggal mewakili Barisan Nasional (BN) bagi menghadapi Pilihan Raya Umum ke-15 (PRU15).

Pengumuman tersebut di pada Majlis Pengumuman Bakal Calon Parlimen Barisan Nasional di Dewan Tun Husein Onn, World Trade Centre, Kuala Lumpur, pada malam ini.

Ia sekaligus menutup desas-desus Pengerusi BN itu akan melepaskan kerusi tersebut setelah dilaporkan beliau akan digantikan oleh anaknya, Nurul Hidayah atau orang kanannya sendiri.

Ahmad Zahid akan menghadapi tentangan daripada Bekas Ketua Penerangan PKR, Datuk Seri Shamsul Iskandar Md Akin serta anak mantan Timbalan Perdana Menteri ketika era Tun Abdul Razak, Mohamed Tawfik Tun Dr. Ismail yang menawarkan diri untuk bertanding atas tiket Bebas.

Keputusan PKR untuk meletakkan Shamsul Iskandar yang dikenali sebagai ‘giant killer’ selepas menewaskan Ketua Menteri Melaka pada Pilihan Raya Umum Ke-13 (PRU13), Tun Mohd Ali Rustam dan kini diturunkan bagi mewakili parti itu berhadapan dengan Presiden UMNO.

Pada PRU14 lalu, Zahid memenangi kerusi Parlimen Bagan Datuk dengan majoriti 5,073 undi selepas mendapat 18,909 undi menewaskan Pakhrurrazi Arshad (PKR) yang memperoleh 13,836 undi dan calon PAS, Ata Abdul Muneim Hasan Adli (4,061 undi).

Author

Mohamad Fitri Hazim Hazam

View all posts

View all posts


6,000 peserta berarak di sambutan Maulidur Rasul SAW Peringkat Kebangsaan

PUTRAJAYA: Seramai 6,000 orang dari 131 kontinjen mewakili kementerian, badan berkanun dan agensi swasta menyertai sambutan Maulidur Rasul SAW Peringkat Kebangsaan yang diadakan di Pusat Konvensyen Antarabangsa Putrajaya (PICC) di sini, hari ini.

Acara perarakan kontinjen bermula pada 7.30 pagi dengan penyertaan seramai 3,700 orang peserta lelaki, manakala selebihnya adalah wanita.

Kontinjen itu mula berarak dari Jambatan Seri Gemilang Putrajaya ke PICC dengan jarak perjalanan 1.1 km diketuai Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Bertemakan Perpaduan Teras Malaysia Madani, acara kemuncak sambutan bermula pada 10 pagi dengan keberangkatan tiba Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah.

Hadir sama Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail serta barisan Jemaah Menteri.

Sambutan Maulidur Rasul adalah acara rasmi kerajaan yang disambut setiap tahun sama ada di peringkat Persekutuan dan negeri sesuai dengan kedudukan Islam sebagai Agama Persekutuan Malaysia.

Sambutan bukan sekadar untuk memperingati hari ulang tahun kelahiran Rasulullah SAW, malah ia menjadi wadah terbaik dalam menyantuni masyarakat meneladani susur kehidupan, perjuangan dan sunnah Rasulullah SAW.

Pada majlis kali ini akan menobatkan seorang penerima Anugerah Perdana dan enam penerima Anugerah Maulidur Rasul SAW.

Anugerah itu diberikan sebagai pengiktirafan kepada individu yang layak atas sumbangan yang cukup bermakna dalam pembangunan ummah dan negara. – Harian Metro

Author

Media Variasi

View all posts

View all posts


Isu skandal seks Exco Melaka fitnah, boleh jadi pada sesiapa – Ab Rauf

MELAKA: Ketua Menteri Melaka, Datuk Seri Ab Rauf Yusoh menganggap kontroversi seorang Ahli Majlis Mesyuarat Kerajaan Negeri (Exco) yang didakwa terbabit dalam skandal seks dengan seorang wanita sebagai fitnah dan boleh berlaku kepada sesiapa sahaja.

Beliau berkata, dalam dunia siber dan serba moden ini, pelbagai bentuk fitnah mudah disebarkan oleh pihak tidak bertanggungjawab di media sosial.

“Saya anggap itu sebagai fitnah walaupun saya tak nak menafikan benda itu betul atau tidak.

“Sebab pengalaman ini, ramai sudah dapat tahu dan rasanya sama sahaja. Jadi saya pun tahu dan lihat ini adalah permainan musuh-musuh politik,” katanya pada sidang media selepas membuat lawatan ke lokasi kematian ribuan ikan di Sungai Melaka, di sini, pada Selasa.

Ab Rauf, yang juga Pengerusi Badan Perhubungan UMNO negeri, berkata demikian sebagai mengulas dakwaan bahawa seorang Exco negeri itu terbabit skandal seks dengan seorang wanita seperti mana tular di Facebook sejak Isnin.

Menurutnya, beliau tahu asal usul kontroversi berkenaan selepas melihat dan meneliti perkara yang ditularkan itu, namun enggan mengulas lanjut mengenai perkara berkenaan.

Beliau turut menyerahkan kepada anggota Exco terbabit sama ada mahu membuat laporan polis atau tindakan yang difikirkan wajar.  – BERNAMA


Penularan video kejadian tembak di Bandar Sunway, polis buka kertas siasatan

KUALA LUMPUR: Polis Diraja Malaysia (PDRM) sudah membuka kertas siasatan berhubung penularan video kejadian kes tembak yang menyebabkan seorang lelaki maut di Bandar Sunway, Subang Jaya, Rabu lepas.

Ketua Polis Daerah Subang Jaya, ACP Wan Azlan Wan Mamat berkata, pihaknya sedang mengesan individu yang menularkan video hasil rakaman kamera litar tertutup (CCTV) dan telefon bimbit yang dikesan tular di media sosial sejak petang semalam.

“Laporan polis telah dibuat berkaitan video yang tular tersebut dan siasatan dijalankan di bawah Seksyen 504 Kanun Keseksaan dan Seksyen 233 Akta Komunikasi dan Multimedia,” katanya dalam kenyataan di sini hari ini.

Sementara itu, Wan Azlan menasihatkan orang ramai supaya tidak membuat sebarang spekulasi berkaitan kejadian tersebut dan sebarang perlakuan yang menyalahi undang-undang akan dikenakan tindakan mengikut peruntukan sedia ada.

Pemeriksaan Bernama mendapati terdapat tiga video berkaitan peristiwa itu telah tular antaranya melibatkan rakaman CCTV yang memaparkan tiga suspek bertopeng memasuki sebuah kedai alat aksesori telekomunikasi sebelum seorang daripadanya menembak mangsa dari jarak dekat.

Video kedua dipercayai dirakam menggunakan telefon bimbit menunjukkan mangsa tertiarap berlumuran darah di lantai premis berkenaan manakala video ketiga memaparkan dua buah kereta yang dinaiki suspek meninggalkan tempat kejadian.

Dalam insiden 1.35 tengah hari itu, mangsa lelaki berusia 32 tahun yang mempunyai dua rekod jenayah lampau maut terkena dua das tembakan yang dilepaskan dari jarak dekat.

Mangsa disahkan meninggal dunia apabila tiba di Hospital Serdang dan kes disiasat mengikut Seksyen 302 Kanun Keseksaan kerana membunuh. – BERNAMA


Luruan monsun dijangka berterusan hingga 24 Dis

PUTRAJAYA: Luruan monsun yang sedang berlaku dijangka berlarutan hingga 24 Disember ini dan berpotensi membawa angin kencang, ombak besar serta hujan berterusan di negeri-negeri utara, timur Semenanjung dan timur Sabah.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata, laporan daripada Jabatan Meteorologi (MetMalaysia) yang diterima oleh Agensi Pengurusan Bencana Negara (NADMA) petang tadi memaklumkan, keadaan itu juga akan menyebabkan ombak besar di perairan Laut China Selatan.

“Berikutan itu MetMalaysia telah mengeluarkan amaran hujan berterusan melibatkan Perlis, Kedah, Pulau Pinang, Perak, Kelantan, Terengganu, Pahang dan Johor hingga 21 Dis, manakala amaran angin kencang dan laut bergelora di perairan Laut China Selatan hingga 22 Dis,” katanya dalam kenyataan hari ini.

Sementara itu, Armizan berkata, Pusat Kawalan Operasi Bencana (PKOB) yang diselaraskan oleh NADMA mula diaktifkan sejak pagi tadi.

Justeru, katanya semua PKOB negeri telah diminta memaklumkan kepada PKOB pusat berhubung sebarang keperluan dan isu yang memerlukan intervensi segera bagi memastikan pengurusan tindak balas berjalan lancar.

Menurut aplikasi Info Bencana Jabatan Kebajikan Masyarakat Malaysia (JKM), sehingga 8.40 malam tadi jumlah mangsa banjir di seluruh negara terus meningkat kepada 10,347 orang daripada 3,081 keluarga.

Mereka ditempatkan di 149 pusat pemindahan sementara (PPS) di enam negeri iaitu 58 PPS di Kelantan, Johor (tiga), Terengganu (84), Perak (dua), dan masing-masing satu di Sarawak serta Pahang.

Pada masa sama,  Armizan berkata, sehingga 2 petang tadi 51 lokasi banjir turut mengalami kejadian cerun atau jalan runtuh dan mendap serta kerosakkan jambatan.

Menurutnya kejadian itu melibatkan 18 daerah di Terengganu; Kelantan (16); masing-masing empat daerah di Kedah, Negeri Sembilan dan Pahang; Johor (tiga) dan masing-masing satu di Perak dan Selangor dengan membabitkan 18 jalan Persekutuan dan 33 jalan negeri.

Sehubungan itu, beliau menasihatkan penduduk terutamanya di kawasan yang dilanda banjir berwaspada dan sentiasa peka arahan pihak berkuasa.

Orang ramai boleh mendapatkan maklumat dan amaran semasa melalui laman web http://publicinfobanjir.water.gov.my, Facebook: PubliclnfoBanjir dan twitter @JPS InfoBanjir serta aplikasi myCuaca di Google Play serta App Store untuk maklumat cuaca terkini daripada MetMalaysia. – BERNAMA


Dewan Rakyat: Rang Undang-Undang Kesalahan Seksual Kanak-Kanak dilulus

KUALA LUMPUR: Rang Undang-Undang Kesalahan-Kesalahan Seksual terhadap Kanak-Kanak (Pindaan) 2023 yang bertujuan memberikan perlindungan lebih jitu kepada kanak-kanak, diluluskan di Dewan Rakyat hari ini.

Ia diluluskan dengan lebih suara bersetuju selepas dibentang untuk bacaan kali kedua oleh Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said dan dibahaskan 10 Ahli Parlimen.

Menurut Azalina, rang undang-undang itu antara lain untuk menggantikan terminologi ‘pornografi kanak-kanak’ kepada ‘bahan penganiayaan kanak-kanak’ dalam Akta Kesalahan-Kesalahan Seksual terhadap Kanak-Kanak 2017 (Akta 792).

“Sungguhpun kelihatan seperti penggantian istilah sahaja, ia memberi kesan yang besar kepada perspektif dan gambaran tahap keseriusan serta perihal sebenar sifat jenayah eksploitasi dan penganiayaan seksual ke atas kanak-kanak,” katanya ketika menggulung perbahasan rang undang-undang itu.

Selain itu, Azalina berkata, perkataan pornografi lagi tidak hanya merujuk kepada seksual tetapi juga penggunaan perkataan yang wujud dalam teknologi.

“Sekarang ni perkataan ‘porn’ tu tidak semestinya perkataan yang kotor. Kalau kita kekalkan perkataan ‘pornografi’ itu, kadang-kadang orang boleh wujudkan sebagai contoh dalam pemikiran kanak-kanak ayat yang wujud dalam teknologi.

“Contohnya ‘food porn’ itu makanan ataupun ‘poverty porn’, jadi tak semestinya pornografi itu hanya kepada seksual. Bila berhadapan kanak-kanak, ketidakfahaman mereka itu yang menyebabkan kadang-kadang mereka boleh terkeliru untuk memahami bahawa perkara ini boleh dilakukan,” katanya.

Terdahulu ketika membentangkan rang undang-undang itu, Azalina berkata, seksyen baharu 15A yang memperuntukan kesalahan mengenai persembahan seks, bertujuan untuk menangani isu seks penstriman langsung yang semakin berleluasa.

Melalui penggubalan seksyen 15A yang baharu, beliau berkata, bukan sahaja orang yang menonton dan mengambil bahagian dalam persembahan seksual kanak-kanak boleh didakwa, bahkan semua pihak seperti penganjur, orang tengah, atau mana-mana sindiket yang terlibat dalam melakukan kesalahan persembahan seksual kanak-kanak.

Beliau berkata, hukuman yang dicadangkan adalah pemenjaraan selama tempoh tidak melebihi 20 tahun dan boleh juga didenda tidak melebihi RM50,000. – BERNAMA


Selsema, batuk, punca bekas DUN Batang Kali tak datang sesi persidangan

CYBERJAYA: Bekas Ahli Dewan Undangan Negeri (ADUN) Batang Kali, Harumaini Omar mendakwa ketidakhadiran beliau ke persidangan Dewan Undangan Negeri (DUN) Selangor adalah atas sebab masalah kesihatan diri dan keluarga.

Bekas ADUN daripada Parti Pejuang Tanah Air (Pejuang) itu berkata, beliau bimbang sekiranya keadaan batuk dan selesema yang dialaminya pada 22 November tahun lalu, iaitu sehari sebelum persidangan berlangsung akan memudaratkan individu lain di DUN.

“Sidang dewan berlangsung pada 23 November, jadi saya rasa dilema sama ada saya perlu pergi mesyuarat atau tidak. Kalau saya pergi mesyuarat nanti, mungkin akan menyebabkan selsema dan batuk merebak.

“Saya buat ujian kendiri dan bimbang benda-benda itu akan menjangkiti rakan saya di DUN. Oleh kerana itu pun, pernah kena COVID-19 dan isteri saya pun tak berapa sihat, jadi fikiran saya agak terganggu sedikit pada waktu itu,” katanya seperti dilapor Astro Awani pada Jumaat.

Pada masa sama, Harumaini turut mendakwa bahawa tidak menerima sebarang notis dan tidak diberi peluang membela diri berhubung kekosongan kerusi DUN Batang Kali pada Khamis.

Malahan, Harumaini akui keliru dengan tafsiran undang-undang yang mendakwa dirinya tidak hadir selama enam bulan tanpa sebarang notis.

Jelasnya, beliau hadir pada persidangan DUN yang berlangsung pada Julai tahun lalu.

“Cumanya adakah bulan Ogos, September, Oktober dan tiga suku daripada bulan November, serta tiga suku Disember, dan dari 1 hingga 26 Januari 2023, tarikh-tarikh yang saya sebut itu tidak ada sidang DUN berlangsung.

“Jadi, adakah ketiadaan sidang DUN itu berlangsung, dikira dari bulan Julai hingga Januari 2023 yang dikatakan selama enam bulan saya tak datang? Itu yang menjadikan saya keliru dari segi tafsiran undang-undang.

“Pada taksiran saya, kalau nak kira enam bulan tak hadir, Parlimen pun bersidang sebulan sahaja. Tak kan DUN yang lebih kecil ini bersidang sampai enam bulan? Jadi itu yang membuatkan saya keliru dengan tafsiran undang-undang yang dibaca pihak berkenaan,” ujarnya.

Susulan kekosongan kerusi DUN terbabit, Harumaini berpandangan kekosongan kerusi perlu disahkan oleh Suruhanjaya Pilihan Raya (SPR) dan sebarang keputusan yang dibuat perlu dilakukan secara adil.

“Jadi, saya akui memang orang-orang berkenaan ada kuasa tertentu tetapi biarlah kuasa itu dijalankan secara adil dan saksama dalam menentukan keadaan yang sebenar.

“InsyaAllah untuk permulaan ini saya akan minta penjelasan daripada pihak yang mengeluarkan arahan tersebut,” ujarnya.

Author

Diyana Rahip

View all posts

View all posts


Zuraida yakin pekerja asing tidak lari

Beliau berkata demikian pada penutupan Ekspo dan Sidang Kemuncak Agrikomoditi Antarabangsa Malaysia (MIACES) 2022  yang kali pertama dilaksanakan sejak pintu sempadan negara dibuka.

Ekspo itu berjaya menarik lebih 10,000 pengunjung dan 350 syarikat dari 39 negara sepanjang tiga hari penganjurannya di MITEC, Kuala Lumpur.

Bertemakan “Memajukan Agrikomoditi dalam Ekosistem Lestari”, MIACES 2022 memberi tumpuan kepada sektor minyak sawit, getah, kayu, koko, lada dan kenaf, menyumbang sasaran nilai eksport RM300 billion tahun ini.

Bersempena dengan MIACES 2022, KPPK turut melancarkan kempen untuk menyangkal dakyah anti-minyak kelapa sawit dari barat.

“The Global Movement to Champion The Goodness of Palm Oil” ataupun Pergerakan Global untuk Menjuarai Manfaat Minyak Sawit ialah kempen multimedia serta digital yang disasarkan kepada khalayak global.

Author

Tun Puteh Wanti

View all posts

View all posts